Israel hukum keluarga lelaki Palestin didakwa terlibat serangan rumah ibadat

(Mayat salah seorang mangsa serangan tembakan berhampiran rumah ibadat di Baitulmaqdis/FOTO REUTERS)

BAITULMAQDIS, 30 Januari - Israel bersiap sedia untuk merobohkan rumah keluarga seorang lelaki Palestin di BaitulmaqdisTimur pada Ahad.Tindakan itu dilakukan selepas lelaki itu didakwa membunuh tujuh orang di luar rumah ibadat semasa upacara Sabat kaum Yahudi pada Jumaat lalu.Ketegangan antara Israel dengan penduduk Palestin tidak pernah reda malah semakin memuncak; menyaksikan berpuluh-puluh warga Palestin dibunuh pada bulan ini, sekali gus mencetuskan keprihatinan masyarakat antarabangsa. Serangan berlaku sehari selepas serbuan tentera Israel di Tebing Barat, susulan beberapa serangan dari ke dua-dua pihak.

Presiden Perancis Emmanuel Macron sewaktu panggilan telefon bersama Perdana Menteri Israel Benjamin Netanyahu pada Ahad menggesa agar semua pihak berhenti mengeruhkan lagi keadaan kerana hanya mencetuskan tindakan keganasan. Setiausaha Negara Amerika Syarikat (AS) Antony Blinken dijangka tiba di Baitulmaqdis pada Isnin (30 Januari 2023) untuk berbincang mengenai langkah-langkah bagi meredakan ketegangan, manakala Pope Francis pada Ahad mengutuk "situasi yang bertambah teruk". Menteri Luar Rusia Sergei Lavrov dalam panggilan bersama mereka turut menyeru rakan-rakan sejawatnya di Israel dan Palestin agar "mengambil tanggungjawab sepenuhnya".Kabinet Netanyahu berkata rumah didiami keluarga Khayri Alqam, 21 tahun, yang ditembak mati oleh polis susulan serangan berhampiran rumah ibadat Yahudi pada Jumaat lalu "akan dikepung serta-merta sebelum dirobohkan".

(Anggota Unit Khas Israel mengawal sekitar bandar lama di Baitulmaqdis berikutan kejadian tembakan di rumah ibadat kaum Yahudi)

Seorang koresponden AFP melihat tentera Israel berada di rumah tersebut setelah mereka menutup pintu masuk kediaman, dengan beberapa penduduk Palestin memindahkan barangan mereka. Menurut polis, ibu Alqam adalah antara lima orang yang ditahan, daripada 42 suspek yang diberkas berikutan serangan di petempatan Neve Yaakov. Jumaat lalu sekitar pukul 8:15 malam seorang penembak tiba di rumah ibadat di boulevard Neve Yaakov di Baitulmaqdis dan terus melepaskan tembakan rambang.

Polis berkata, akibat serangan itu, tujuh orang awam disahkan maut, dan tiga orang lagi cedera.Sejurus itu, pelaku melarikan diri dari tempat kejadian dengan sebuah kereta, namun berjaya dikesan dan dibunuh dalam kejadian berbalas tembakan dengan polis.Polis Israel mengenal pasti lelaki bersenjata itu sebagai penduduk Palestin di timur Baitulmaqdis.- AFP


Tiga maut, lebih 800 cedera dalam gempa bumi di Iran

TEHRAN, 30 Januari- Sekurang-kurangnya tiga orang terbunuh manakala lebih 800 lagi cedera selepas gempa bumi berukuran 5.9 pada skala Richter melanda barat laut Iran.Kira-kira 60 mangsa yang mengalami kecederaan serius telah menjalani rawatan di hospital berdekatan dan keadaan mereka dilaporkan stabil, menurut penyiar IRIB memetik pihak berkuasa kesihatan tempatan.Pusat gempa berada di bandar Choi di Wilayah Azerbaijan Barat, lapor media Iran pada malam Sabtu.Gegaran itu turut menyebabkan kerosakan pada bangunan kediaman di bandar Choi dan di beberapa kawasan di wilayah dekat dengan sempadan Turki.Menurut Pusat Penyelidikan Geo Potsdam, gempa itu berlaku pada kedalaman 10 kilometer pada sekitar 9.44 malam (1814 GMT) pada Sabtu dan sebanyak 12 gegaran susulan turut direkodkan, lapor Agensi Akhbar Jerman (dpa).Lebih 70,000 keluarga terpaksa bermalam di luar rumah dalam keadaan cuaca sejuk.- BERNAMA

(Warga Iran berteduh di dalam sebuah bangunan selepas gempa bumi melanda bandar Choi di wilayah Azerbaijan Barat/ AFP)


10 kanak-kanak di Pakistan terbunuh dalam kejadian bot karam

PAKISTAN, 30 Januari - Sekurang-kurangnya 10 kanak-kanak terbunuh apabila bot yang membawa pelajar sekolah agama terbalik di barat laut Pakistan, kejadian berlaku pada Ahad.Media tempatan melaporkan perkhidmatan kecemasan menjalankan operasi mencari dan menyelamat di dalam air, sementara orang ramai memenuhi di pantai tasik menyaksikan operasi itu.Menurut pegawai tempatan di wilayah Khyber Pakhtunkhwa, kira-kira lapan pelajar masih hilang manakala tujuh yang cedera telah dibawa ke hospital."Kira-kira 50 pelajar dari sebuah sekolah agama tempatan, telah berkumpul berhampiran tasik Tanda untuk berkelah. Sebanyak 25 orang melihat air yang ditutup oleh pihak berkuasa untuk perjalanan rekreasi dengan bot yang terbalik, " menurut Pesuruhjaya daerah Kohat Mahmood Aslam.

Murid-murid yang terkorban itu berusia antara tujuh dan 12 tahun, menurut senarai yang dikongsi dengan Reuters oleh pesuruhjaya.

Beliau berkata penyelam tentera Pakistan membantu dalam usaha menyelamat dan pemulihan. - REUTERS


Rampasan kokain Colombia pecah rekod

BOGOTA, 29 Januari - Colombia merampas lebih banyak kokain pada tahun lalu (2022) berbanding tahun lain dalam rekod, lapor kementerian pertahanan negara Amerika Selatan itu pada Sabtu.

Pasukan keselamatan merampas 671 tan dadah tahun lepas, melebihi jumlah 2021 sebanyak kira-kira 1.7 tan.

(Pegawai Tentera Laut Colombia memunggah bungkusan kokain yang dirampas dari dua kapal menuju ke Amerika Tengah, di Tumaco, Colombia 27 Disember 2022/ Foto Reuters)

“Adalah perlu untuk memerangi pendapatan haram yang datang daripada pengedaran dadah, yang menjana kejahatan di negara kita,” kata Menteri Pertahanan Ivan Velasquez, yang dipetik dalam kenyataan kementerian itu. Beliau memuji pihak berkuasa untuk tindakan yang dilakukan.

Data menunjukkan bahawa wilayah Narino, Bolivar dan Valle del Cauca merupakan tempat rampasan paling banyak tahun lepas.

Pengeluaran dan penyeludupan kokain dianggap sebagai pemacu utama konflik bersenjata hampir enam dekad di Colombia yang telah menyebabkan lebih 450,000 maut dan berjuta-juta kehilangan tempat tinggal.

Kumpulan gerila Tentera Pembebasan Kebangsaan, penentang dari kumpulan pemberontak FARC dan kumpulan penjenayah yang terdiri daripada bekas paramilitari sayap kanan semuanya telah terlibat dalam pengedaran dadah.

Rampasan kokain adalah 505 tan pada 2020 dan 428 tan pada 2019. - Reuters


China meneruskan pengeluaran visa untuk warga Jepun

TOKYO, 29 Januari - Kedutaan China di Tokyo mengumumkan hari ini, bahawa ia akan meneruskan pengeluaran visa kepada warga Jepun.Tindakan itu menamatkan langkah membalas dendam terhadap keputusan Jepun yang memerlukan ujian Covid bagi pelancong yang tiba dari tanah besar China, di mana jumlah jangkitan semakin meningkat.

"Mulai hari ini, Kedutaan dan Pejabat Konsulat Jeneral Republik Rakyat China akan meneruskan pengeluaran visa biasa untuk warga Jepun," menurut notis dalam talian ringkas yang dikeluarkan oleh kedutaan tersebut tanpa mengulas lebih lanjut.China berhenti mengeluarkan visa kepada warga Jepun mulai 10 Januari selepas Tokyo mula mewajibkan orang ramai yang tiba dari tanah besar untuk membuat ujian sebelum perjalanan dan semasa mendarat.China juga menggantung pengeluaran visa kepada warga Korea Selatan atas sebab yang sama awal bulan ini. Kedutaan China di Korea Selatan belum menarik balik penggantungan itu setakat hari ini.Jepun masih mewajibkan mereka yang melakukan penerbangan terus dari tanah besar untuk menunjukkan bukti keputusan ujian negatif daripada sampel yang diambil tidak lebih daripada 72 jam sebelum meninggalkan China.Mereka juga masih tertakluk kepada ujian apabila tiba di Jepun.Pada awal Januari, Beijing menggelar langkah Tokyo sebagai "diskriminasi", walaupun Jepun berpendapat ia perlu memandangkan penularan jangkitan di China. - AFP


Joko Widodo optimis ASEAN kekal relevan meski berdepan krisis global

JAKARTA, 29 Januari - Presiden Indonesia Joko Widodo optimis bahawa ASEAN kekal relevan meskipun berdepan situasi global yang mencabar.Beliau berkata tidak mudah bagi Indonesia selaku Pengerusi ASEAN tahun ini berikutan krisis ekonomi, tenaga, makanan dan perang sedang melanda dunia.

(Presiden Indonesia Joko Widodo / Foto Bernama)

“Tetapi saya yakin bahawa ASEAN masih penting dan relevan bagi rakyat, negara dan dunia."ASEAN akan terus menyumbang kepada keamanan dan kestabilan di kawasan Indo Pasifik. ASEAN akan terus menjana pertumbuhan ekonomi," kata presiden yang lebih dikenali sebagai Jokowi ketika merasmikan Pembukaan Pengerusi ASEAN Indonesia 2023 di sini.Beliau mengambil alih jawatan selaku pengerusi ASEAN daripada Perdana Menteri Kemboja Hun Sen November lalu di Phnom Penh dan akan mempengerusikan sidang kemuncak blok itu dengan tema “ASEAN Matters: Epicentrum of Growth”.Menurut Jokowi, Indonesia akan terus memberi tumpuan untuk menggalakkan pelaksanaan Konsensus Lima Perkara (5PC) bagi membantu menyelesaikan isu di Myanmar.“Ya, kita konsisten supaya 5PC benar-benar dapat dilaksanakan,” katanya kepada media ketika ditanya mengenai isu berkenaan.5PC itu ialah: menamatkan keganasan; mengadakan perbincangan konstruktif dengan semua pihak berkepentingan; ASEAN menyediakan bantuan kemanusiaan kepada Myanmar; pelantikan duta khas ASEAN untuk melaksanakan rundingan; dan utusan khas terbabit dibenarkan melawat negara itu.Myanmar terjerumus dalam pergolakan apabila ketua angkatan tentera Min Aung Hlaing menggulingkan kerajaan pimpinan Aung San Suu Kyi pada 1 Februari 2021.Sementara itu, Menteri Luar Indonesia Retno Marsudi berkata isu Myanmar tetap menjadi antara topik yang dibahas dalam pertemuan pertama Menteri Luar ASEAN di Jakarta pada awal Februari ini.Bagaimanapun, Indonesia tidak mahu isu berkenaan merencatkan semua proses yang sedang berjalan di ASEAN terutamanya usaha mempercepatkan pembangunan komuniti.Kerjasama membabitkan pebagai bidang termasuk kesihatan, tenaga, makanan dan kewangan juga akan dipertingkatkan agar Asia Tenggara dapat menjadi pusat pertumbuhan ekonomi, katanya.- BERNAMA


Gempa bumi kuat landa Pakistan

KARACHI, Pakistan, 29 Januari - Gempa bumi kuat berukuran 6.3 pada skala Richter menggegarkan ibu negara Pakistan, Islamabad pada petang Ahad, menurut Jabatan Meteorologi Pakistan.Bagaimanapun, tiada korban jiwa atau infrastruktur yang rosak dilaporkan setakat ini, lapor Agensi Anadolu.

Kejadian berlaku sekitar 12:54 tengah hari (0854GMT) waktu tempatan pada kedalaman 150 kilometer (93 batu) dengan pusat gempa adalah Tajikistan, menurut jabatan meteorologi.Negara itu terletak di Plat Tektonik Eurasia, yang terkenal dengan aktiviti seismik yang tinggi.Pada September 2019, lebih 40 orang terbunuh dan lebih 300 cedera selepas gempa bumi kuat menggegarkan Mirpur di Azad Kashmir.-BERNAMA


Bot terbalik, sepuluh kanak-kanak maut di Tasik Tanda Dam, Pakistan

PESHAWAR, PAKISTAN, 29 Januari - Sepuluh kanak-kanak maut apabila bot mereka karam di barat laut Pakistan, kata seorang pegawai polis tempatan.Kesemua yang maut setakat ini ditemui dari Tasik Tanda Dam, dekat Kohat di wilayah Khyber Pakhtunkhwa, berusia antara tujuh dan 14 tahun, menurut pegawai polis tempatan Mir Rauf.Rauf berkata 11 kanak-kanak telah diselamatkan, enam dalam keadaan kritikal.

(Lokasi bot terbalik di tasik Tanda Dam, dekat Kohat di wilayah Khyber Pakhtunkhwa)

Bot itu membawa antara 25 dan 30 pelajar dalam perjalanan sehari dari madrasah tempatan apabila ia terbalik.“Operasi menyelamat sedang dijalankan,” kata Rauf kepada AFP.Kejadian lemas beramai-ramai adalah perkara biasa di Pakistan, apabila kapal yang sudah tua dan sarat muatan hilang kestabilannya dan melemparkan penumpang ke dalam air.Kebanyakkan rakyat di negara ini tidak tahu berenang, terutamanya wanita yang tidak digalakkan untuk belajar kerana adat istiadat sosial yang konservatif. Pakaian mereka yang menutupi semuanya juga membebankan mereka apabila mereka menjadi basah.Pada Julai lalu, 18 wanita mati lemas apabila bot sesak yang membawa kenduri kahwin merentasi sungai Indus di wilayah Punjab terbalik. - AFP


3 maut, 4 cedera, insiden tembakan di California AS

LOS ANGELES, 29 Januari - Sekurang-kurangnya tiga orang maut manakala empat yang lain cedera dalam insiden tembakan besar-besaran di California, Amerika Syarikat pada Sabtu.Insiden itu berlaku di kawasan kejiranan Benedict Canyon di Los Angeles, manakala suspek masih bebas, lapor Sputnik memetik akhbar Los Angeles Times.

(Polis menjalankan siasatan selepas tembakan awal pagi yang menyebabkan tiga orang maut dan empat cedera di kawasan kejiranan Beverly Crest di sini / Foto AFP)

Tiga mangsa yang maut ditemukan dalam kenderaan manakala empat lagi mangsa berada di jalanan.Mangsa yang cedera dibawa ke hospital tempatan, dengan dua daripada mereka dilaporkan masih kritikal.Pada Isnin, sekumpulan senator AS memperkenalkan semula Larangan Senjata Serangan persekutuan dan perundangan yang meningkatkan had umur pembelian senjata kepada 21. Presiden AS Joe Biden telah meminta Kongres untuk segera meluluskan undang-undang itu.Juga pada Isnin, sekurang-kurangnya tujuh orang terbunuh dan seorang cedera dalam kejadian tembakan besar-besaran yang berlaku di dua lokasi berbeza di bandar Half Moon Bay, California. Satu lagi insiden maut dilaporkan di Oakland, California pada petang Isnin menyebabkan sekurang-kurangnya seorang maut dan beberapa lagi cedera.Menurut penganalisis Gun Violence Archive, sekitar 40 kejadian tembakan besar-besaran di Amerika Syarikat direkodkan sejak awal tahun ini.--BERNAMA


41 maut, nahas bas di barat daya Pakistan

QUETTA, PAKISTAN, 29 Januari - Sekurang-kurangnya 41 orang maut apabila bas terjunam dari sebuah jambatan di barat daya Pakistan dan terbakar, kata seorang pegawai kerajaan pada Ahad."Mayat-mayat itu...tidak dapat dikenali," kata Hamza Anjum, pegawai kanan daerah Lasbela di wilayah Balochistan, di lokasi kemalangan.

Anjum berkata tiga mangsa yang terselamat telah diselamatkan dan bas itu dilaporkan membawa 48 penumpang apabila ia melanggar tiang di jambatan dan terbabas di luar laluan awal Ahad.Ia telah melakukan perjalanan semalaman antara ibu kota wilayah Balochistan, Quetta dan bandar pelabuhan selatan Karachi.“Pemandu dikhuatiri tertidur,” kata Anjum sambil menyebut kemungkinan pemandu itu memandu laju ketika dalam perjalanan."Kami akan menyiasat punca kemalangan itu," katanya, sambil menambah ujian DNA akan digunakan untuk menentukan identiti mayat yang telah "dicacatkan teruk".Lebuh raya yang tidak diselenggara, langkah keselamatan yang longgar dan pemanduan melulu menyumbang kepada rekod keselamatan jalan raya yang teruk di Pakistan.Bas penumpang sering dipenuhi dengan kapasiti dan tali pinggang keledar tidak dipakai, menyebabkan angka kematian yang tinggi.Pada November, 20 orang, termasuk 11 kanak-kanak, terbunuh apabila sebuah bas mini terhempas ke dalam parit yang dalam dan berair di selatan Pakistan.Dan Ogos lalu, 20 orang turut terkorban di pinggir bandar Multan apabila sebuah bas bertembung dengan sebuah kapal tangki minyak.Menurut anggaran Pertubuhan Kesihatan Sedunia, lebih 27,000 orang terbunuh di jalan raya Pakistan pada 2018. - AFP


3 maut, gempa bumi berukuran 5.9 magnitud di Iran

TEHRAN, 29 Januari - Gempa bumi berukuran 5.9 magnitud melanda barat laut Iran berhampiran sempadan dengan Turki pada Sabtu, mengorbankan sekurang-kurangnya tiga orang dan mencederakan ratusan lagi, kata media kerajaan.Gempa melanda bandar Khoy di wilayah Azerbaijan Barat pada 9:44 malam (1814 GMT), kata Pusat Seismologi Universiti Tehran.

“Setakat ini gempa bumi menyebabkan 580 cedera dan tiga maut,” kata gabenor Azerbaijan Barat Mohammad Sadegh Motamedian, dipetik agensi berita IRNA."Menteri dalam negeri dan ketua Persatuan Bulan Sabit Merah sedang dalam perjalanan ke Khoy," tambahnya.Gempa itu turut dirasai di beberapa bandar termasuk ibu kota wilayah dan bandar terbesar Urmia.Beberapa gegaran susulan turut direkodkan.Gabenor Khoy, Zabihullah Kazemi memberitahu agensi berita negeri bahawa 15 pasukan telah dihantar ke kawasan terjejas untuk menilai tahap kerosakan dan memberikan bantuan.Wilayah itu dikejutkan dengan gegaran berukuran 5.4 pada skala Richter awal bulan ini, dan menyebabkan kerosakan harta benda. Iran terletak di atas sempadan beberapa plat tektonik utama dan mengalami aktiviti seismik yang kerap.Pada 18 Januari, gempa 5.8 berhampiran Khoy menyebabkan ratusan cedera.Pada Februari 2020, gempa bumi berukuran 5.7 magnitud yang menggegarkan perkampungan barat Habash-e Olya membunuh sekurang-kurangnya sembilan orang di sempadan di negara jiran Turki.Gempa paling dahsyat di Iran yang direkodkan ialah gegaran 7.4 magnitud pada 1990 yang membunuh 40,000 orang di utara negara itu, mencederakan 300,000 dan menyebabkan setengah juta kehilangan tempat tinggal. - AFP


Turki keluarkan amaran perjalanan bagi AS, Eropah

ISTANBUL, 29 Januari- Ankara mengeluarkan amaran perjalanan bagi Amerika Syarikat (AS) dan Eropah sebagai tindakan balas terhadap amaran serupa oleh kuasa Barat untuk Turki pada Sabtu.AS dan negara-negara utama Eropah telah menasihatkan rakyat mereka supaya tidak menghadiri acara besar-besaran dan mengelakkan kawasan tumpuan pelancong di Turki.Amaran tersebut berikutan peningkatan ketegangan diplomatik yang dikaitkan dengan keengganan Turki untuk membenarkan Sweden dan Finland menyertai blok pertahanan Pertubuhan Perjanjian Atlantik Utara (NATO) yang diketuai AS.Ankara baru-baru ini marah dengan protes anti-Islam oleh pelampau yang membakar Al-Quran di luar kedutaan Turki di Stockholm dan Copenhagen.Nasihat perjalanan pertama kementerian luar Turki memberi amaran tentang "tahap berbahaya intoleransi agama dan kebencian di Eropah".Kenyataan berasingan berkata "baru-baru ini terdapat serangan lisan dan fizikal terhadap warga asing dan tindakan perkauman yang dilakukan di seluruh AS."Finland dan Sweden memohon untuk menyertai NATO sebagai tindak balas kepada pencerobohan Rusia ke atas Ukraine.Bagaimanapun, tawaran untuk menyertai NATO mesti diluluskan oleh semua 30 ahli perikatan.Turki dan Hungary merupakan ahli yang tidak mengesahkan kedua-dua permohonan itu melalui undian di parlimen.Badan perundangan Hungary dijangka meratifikasi kedua-dua permohonan itu bulan depan.- AFP

(Laluan pejalan kaki di Istana Ankara/AFP)


Syria tolak laporan pemantau serangan kimia 2018

DAMSYIK, 29 Januari - Syria pada Sabtu menolak laporan badan pemantau senjata kimia global yang telah menyalahkan Damsyik atas serangan senjata kimia pada 2018 sehingga meragut 43 nyawa."Syria menolak sepenuhnya laporan itu yang diterbitkan pada Jumaat oleh Pertubuhan Larangan Senjata Kimia (OPCW). Laporan itu tidak mempunyai bukti saintifik,” kata kementerian luar dalam satu kenyataan.

Menerusi laporan penyiasatan OPCW terdapat 'alasan munasabah untuk mempercayai' bahawa sekurang-kurangnya sebuah helikopter tentera udara Syria telah menjatuhkan dua silinder gas beracun di bandar Douma yang dikuasai pemberontak.Damsyik dan sekutunya Moscow berkata serangan pada 7 April 2018 itu dilakukan oleh pekerja penyelamat atas arahan Amerika Syarikat, yang kemudiannya melancarkan serangan udara ke atas Syria bersama-sama Britain dan Perancis.OPCW menolak dakwaan bahawa pemberontak dan pekerja kecemasan telah melancarkan serangan tersebut.Kes Douma mencetuskan kontroversi selepas dua bekas pekerja menuduh badan pemantau yang berpangkalan di Hague mengubah penemuan asalnya untuk menjadikannya lebih meyakinkan.-AFP


24 maut bas terjunam ke tebing di Peru

LIMA, 29 Januari - Pihak polis melaporkan sekurang-kurangnya 24 orang maut apabila sebuah bas yang membawa 60 penumpang, termasuk jumlah penduduk Haiti yang tidak diketahui, terjunam ke atas tebing di barat laut Peru, semalam.Polis berkata bas milik syarikat pelancongan Qorianka itu berlepas dari Lima dan dalam perjalanan ke Tumbes, di sempadan Ecuador.

Polis di tempat kejadian memberitahu media tempatan bahawa kemalangan itu berlaku di laluan sukar yang dikenali sebagai 'Devil's Curve' iaitu laluan paling bahaya di negara itu kerana jalannya yang sempit dan cerun yang curam.Bagaimanapun, polis memaklumkan sehingga kini punca kejadian berkenaan masih dalam siasatan.Ketika kejadian beberapa penumpang dilaporkan tercampak dari bas, manakala yang lain terperangkap dalam kenderaan berkenaan.-AFP


Pihak berkuasa Chile tingkat tahap amaran di sekitar gunung berapi Lascar

SANTIAGO, 29 Januari - Pihak berkuasa Chile meningkatkan tahap amaran dan akses terhad ke kawasan sekitar gunung berapi Lascar, semalam selepas peningkatan aktiviti seismik menimbulkan kebimbangan kemungkinan berlaku letusan.Gunung berapi itu terletak di kawasan berhampiran sempadan Bolivia yang jarang didiami tetapi merupakan salah satu kawasan paling aktif dari segi geologi di utara Chile.Berikutan peningkatan tahap kegempaan, Agensi Perkhidmatan Geologi dan Perlombongan Kebangsaan telah menaikkan tahap amaran untuk Lascar daripada kuning kepada oren.Ekoran peningkatan aktiviti seismik itu, agensi turut meramalkan gunung berapi Lascar akan memuntahkan abu dan gas panas ke udara sehingga ketinggian melebihi lima kilometer dari kawah.

Susulan itu, pihak berkuasa mengambil langkah berjaga-jaga untuk melindungi bandar sekitar termasuk destinasi pelancongan popular, San Pedro de Atacama yang terletak kira-kira 70 kilometer dari kawasan berkenaan. Selain itu, perimeter keselamatan di sekitar kawah akan dipanjangkan daripada lima hingga 10 kilometer.Gunung berapi Lascar, yang mencapai sehingga 5,592 meter (18,350 kaki), terletak kira-kira 1,600 kilometer (1,000 batu) di utara ibu kota Santiago. Kali terakhir ia meletus ialah pada tahun 1993.Gunung berapi Villarrica di selatan yang juga merupakan salah satu gunung berapi paling aktif di Chile, turut di pantau pihak berkuasa.-AFP


Muzium baharu Mexico soroti kisah luar biasa amfibia salamander axolotl yang terancam

MEXICO, 29 Januari - Sebuah muzium dan pusat pemuliharaan baharu yang didedikasikan untuk salamander axolotl Mexico yang terancam telah mempamerkan kisah luar biasa amfibia yang menarik perhatian saintis dan orang ramai.Dengan kebolehan yang mengagumkan untuk menyembuhkan dirinya sendiri, salamander axolotl telah dipamerkan dalam pameran itu yang dibuka di Zoo Chapultepec.Pusat tersebut dibuka bertujuan untuk meningkatkan kesedaran orang ramai mengenai haiwan tersebut yang hanya dijumpai di Mexico dan telah berkurangan akibat ancaman yang teruk terhadap habitat semula jadinya.

Selama beberapa dekad, para penyelidik telah mengagumi bagaimana axolotl boleh menjana semula anggota badan yang dipotong dan tisu badan yang rosak, malah jantung dan otaknya.Para saintis juga mendokumenkan keupayaannya untuk bernafas dengan paru-paru dan insang, serta menyerap oksigen melalui kulitnya, menjadikannya sangat terdedah kepada air yang tercemar."Mereka adalah salah satu daripada beberapa haiwan yang boleh menjana semula kulit, otot, tulang, saluran darah, saraf, jantung, otak," kata ketua pemuliharaan fauna liar, Fernando Gual.Menurut tinjauan populasi, axolotl pernah hidup subur di terusan Xochimilco yang berlumpur, satu-satunya bahagian yang tinggal dari sistem laluan air seperti Venice yang dahulunya luas sejak zaman Aztec.-REUTERS


Banjir kilat di New Zealand, Auckland kekal sebagai kawasan darurat

SYDNEY, 29 Januari - Empat individu termasuk seorang yang dilaporkan hilang sebelum ini disahkan meninggal dunia dalam satu kejadian tanah runtuh akibat hujan lebat yang melanda pulau di utara New Zealand.Polis mengesahkan seorang lelaki yang hilang selepas dihanyutkan Jumaat lalu di Onewhero, iaitu sebuah perkampungan luar bandar kira-kira 70 kilometer (km) dari selatan Auckland, sudah meninggal dunia."Perkara yang paling mengerikan kami ialah berlakunya kematian," kata Timbalan Perdana Menteri, Carmel Sepuloni kepada pemberita di Auckland.Peramal cuaca, MetService memberi amaran cuaca lebih teruk seperti banjir kilat diramalkan akan berlaku hari ini dan esok di pulau utara New Zealand.

Auckland yang juga bandar terbesar di New Zealand dan mempunyai 1.6 juta penduduk kekal sebagai kawasan darurat selepas hujan lebat melanda bandar berkenaan sejak Jumaat lalu.Kawasan darurat kini diperluaskan ke selatan iaitu Waitomo yang terletak kira-kira 220 kilometer dan pengisytiharan daruratnya diumumkan semalam.Polis turut memaklumkan pihaknya akan membuat penutupan jalan di wilayah itu kerana berlakunya banjir, kegelinciran dan kerosakan jalan.Berdekatan Bay of Plenty turut berlakunya banjir serta tanah runtuh sehingga merobohkan sebuah rumah serta harta penduduk berhampiran.Kejadian itu turut menyebabkan ribuan rumah menghadapi bekalan elektrik terputus manakala ratusan terputus bekalan air.Semalam, Perdana Menteri, Chris Hipkins yang baru memegang jawatan berkenaan menggunakan helikopter untuk melintasi Auckland dan melawat rumah mangsa banjir.Beliau menyifatkan kesan banjir yang berlaku di bandar itu sebagai 'belum pernah berlaku sebelum ini'.New Zealand Herald semalam melaporkan, orang ramai membuat lebih 2,000 panggilan untuk mendapatkan bantuan dan proses pemindahan di sekitar bandar Auckland. -REUTERS


Turkiye beri amaran kepada rakyatnya risiko serangan Islamofobia di AS, Eropah

ANKARA, 29 Januari - Turkiye memberi amaran kepada rakyatnya yang berada di Amerika Syarikat dan Eropah kemungkinan berlakunya serangan Islamofobia dan perkauman.Ini selepas sekutu Baratnya memberi amaran kepada rakyat mereka yang berada di Turkiye bahawa kemungkinan serangan pengganas di negara itu.

Kementerian Luar Turkiye mengesyorkan rakyatnya di AS dan negara Eropah yang lain untuk kekal tenang dalam menghadapi segala kemungkinan dan meminta rakyatnya menjauhkan diri dari berada di kawasan demonstrasi diadakan.Tindakan anti-Islam dan perkauman yang berlaku itu mencerminkan sikap tidak bertoleransi dan kebencian agama yang sangat bahaya di Eropah.Beberapa kedutaan di Ankara termasuk AS, Jerman, Perancis dan Itali Jumaat lalu turut mengeluarkan amaran keselamatan kepada rakyatnya di Turkiye mengenai kemungkinan serangan balas pengganas di tempat ibadat.Amaran itu dikeluarkan susulan insiden pembakaran al-Quran di Eropah.-REUTERS


Jumlah kematian akibat cuaca sejuk melampau di Afghanistan meningkat kepada 166 orang

KABUL, 29 Januari - Kementerian Pengurusan Bencana memaklumkan terdapat pertambahan 88 kematian rakyat Afghanistan dilaporkan sepanjang minggu lalu disebabkan cuaca sejuk melampau, menjadikan jumlah angka korban meningkat kepada 166 orang.Berdasarkan data yang diberikan, jumlah angka korban itu membabitkan mereka di 24 wilayah.Pegawai kementerian, Abdul Rahman Zahid dalam satu kenyataan videonya memaklumkan, kebanyakan kematian yang dilaporkan itu berpunca daripada kejadian banjir, kebakaran dan kebocoran gas daripada pemanas yang digunakan oleh penduduk untuk memanaskan kediaman mereka.Dianggarkan 100 rumah musnah dan rosak, manakala 80,000 ternakan serta komoditi penting bagi golongan miskin di Afghanistan turut mati akibat kesejukan.

Pertubuhan Kesihatan Sedunia (WHO) minggu ini berkata, sebanyak 17 orang meninggal dunia di sebuah kampung di wilayah Badakhshan akibat jangkitan pernafasan akut teruk.Tambahnya, cuaca yang sangat buruk itu turut menghalang bantuan dari sampai ke kawasan berkenaan.Sejak 10 Januari lalu, Afghanistan menghadapi cuaca sejuk melampau dengan suhu serendah -33 darjah Celsius berserta dengan ribut salji yang menebal sehingga berlakunya gangguan elektrik yang lebih kerap.Bantuan asing yang diterima semakin berkurangan secara mendadak sejak aset daripada bank pusat dirampas oleh Amerika Syarikat yang menambahkan lagi krisis kemanusiaan paling teruk di dunia dihadapi oleh penduduk Afghanistan.Kerajaan Taliban sebelum ini melarang wanita Afghanistan untuk bekerja dalam sektor kemanusiaan, menyebabkan beberapa pihak terpaksa menangguhkan operasi.Bagaimanapun, kerajaan berkenaan menarik balik larangan itu dan memberikan pengecualian kepada pekerja dalam sektor kesihatan, sekali gus organisasi yang menghentikan operasi sebelum ini memulakan kembali program mereka.-AFP


Bekas Jeneral NATO, Petr Pavel Presiden baharu Republik Czech

PRAGUE, 29 Januari - Jeneral bersara Pertubuhan Perjanjian Atlantik Utara (NATO), Petr Pavel menjadi Presiden baharu Republik Czech selepas berjaya menewaskan bekas Perdana Menteri, Andrej Babis dalam pilihan raya semalam.Menerusi keputusan akhir yang diterbitkan oleh Pejabat Statistik Czech, Pavel, 61 tahun yang juga bekas anggota payung terjun itu memenangi pilihan raya berkenaan dengan 58.3 peratus, manakala Babis memperoleh 41.7 peratus.

Pavel mengucapkan terima kasih kepada pengundinya serta mereka yang tidak mengundi namun turut hadir dalam pilihan raya berkenaan.Beliau akan menggantikan Presiden Milos Zeman, iaitu seorang ahli politik yang lantang dan bersengkongkol dengan Moscow sebelum membuat pusingan U ketika Russia menyerang Ukraine tahun lalu.Peratusan keluar mengundi di negara anggota Kesatuan Eropah (EU) dan NATO itu disifatkan luar biasa apabila seramai 10.5 juta rakyatnya keluar mengundi.-AFP


14 maut, 24 cedera dalam serangan Ukraine

MOSCOW, 29 Januari- Kementerian pertahanan Rusia pada Sabtu menuduh tentera Ukraine menyerang sebuah hospital di wilayah timur Lugansk, menyebabkan 14 maut dan mencederakan 24 yang lain.Pada pagi Sabtu, "angkatan tentera Ukraine dengan sengaja menyerang bangunan hospital daerah" di bandar Novoaidar, dengan menggunakan sistem roket pelbagai pelancaran HIMARS buatan Amerika Syarikat (AS), kata kementerian itu dalam satu kenyataan.Kementerian menambah bahawa 14 terbunuh dan 24 yang cedera merupakan "pesakit hospital dan kakitangan perubatan."Hospital tersebut menyediakan "bantuan perubatan yang diperlukan kepada penduduk tempatan dan anggota tentera selama beberapa bulan"."Serangan peluru berpandu yang disengajakan ke atas kemudahan perubatan awam yang diketahui aktif adalah jenayah perang yang dilakukan oleh Kyiv," kata kementerian itu.- AFP

(Seorang penduduk cuba membuka peti sejuk di rumahnya yang musnah/AFP)


Tiga terbunuh dalam serangan di timur Ukraine

KIEV, 29 Januari- Tiga orang terbunuh dan lebih 12 orang cedera berikutan serangan Rusia ke atas bandar Konstantynivka di timur Ukraine, kata gabenor tempatan pada Sabtu."Rusia melepaskan tembakan ke kawasan kejiranan kediaman telah merosakkan empat bangunan bertingkat, sebuah hotel, garaj dan kereta awam," kata gabenor wilayah Donetsk, Pavlo Kyrylenko di media sosial."Tiga orang awam terbunuh. Sekurang-kurangnya dua cedera," katanya.Sebanyak 14 orang yang cedera menurut Kyrylenko yang memberikan jumlah terkini berkenaan insiden itu.Kyrylenko berkata pekerja penyelamat dan polis berada di tempat kejadian, "membantu orang ramai dan berhati-hati mendokumentasikan satu lagi jenayah Rusia."Imej di akaun Telegram Kyrylenko menunjukkan tingkap pecah di bangunan pangsapuri dengan serpihannya bertaburan di sebuah kereta hangus terbakar.Menurut kementerian pertahanan Ukraine, Rusia melakukan serangan ke atas Konstantynivka dengan beberapa pelancar roket.Hampir setahun selepas pencerobohan ke atas Ukraine, Moscow berusaha untuk merebut kawalan seluruh wilayah Donetsk, yang telah diisytiharkan sebagai sebahagian daripada Rusia.Tentera Rusia telah meningkatkan serangan mereka di timur, terutamanya di bandar Vugledar dan Bakhmut pada minggu ini.Presiden Ukraine Volodymyr Zelensky berkata pada Jumaat keadaan "semakin meruncing", terutamanya di wilayah Donetsk.- AFP

(Rumah Oleksandr Pykhtin musnah akibat serangan roket di Chasiv Yar/AFP)


Syarikat penerbangan UK Flybe, batal semua penerbangan

LONDON, 28 Januari - Syarikat penerbangan Britain, Flybe pada Sabtu menghentikan dagangan buat kali kedua dalam tempoh tiga tahun, membatalkan semua penerbangan dan 276 pekerja diberhentikan kerja.Kenyataan di laman web Flybe berkata syarikat penerbangan itu, yang mengendalikan perkhidmatan berjadual dari Belfast, Birmingham dan Heathrow di seluruh UK dan ke Amsterdam dan Geneva, telah menghadapi masalah kewangan.

"Flybe kini telah menghentikan dagangan dan semua penerbangan dari dan ke UK yang dikendalikan oleh Flybe telah dibatalkan dan tidak akan dijadualkan semula," katanya.Ia menasihatkan orang ramai yang terpaksa terbang untuk tidak pergi ke lapangan terbang.

Beribu pejabat di Birmingham, Flybe mengendalikan penerbangan di 21 laluan ke 17 destinasi di seluruh UK dan Kesatuan Eropah menggunakan armada lapan pesawat turboprop Q400 yang dipajak.David Pike dan Mike Pink dari Interpath Advisory telah dilantik sebagai pentadbir bersama untuk Flybe.Pike berkata Flybe telah bergelut untuk menahan beberapa kejutan sejak dilancarkan semula tahun lepas, tidak kurang juga penghantaran lewat 17 pesawat daripada pemberi pajak yang menjejaskan usahanya untuk membina kapasiti semula dan kekal berdaya saing.Beliau berkata elemen skala belakang platform operasi Flybe akan dikekalkan untuk tempoh yang singkat sementara terdapat kemungkinan transaksi menyelamat. Beliau menggalakkan mana-mana pihak yang berminat untuk menghubungi segera.Jurucakap Interpath berkata mengenai tenaga kerja Flybe seramai 321 orang, 45 telah dikekalkan buat masa ini.Pihak Berkuasa Penerbangan Awam UK (CAA) berkata ia akan memberikan nasihat dan maklumat kepada penumpang yang terjejas."Ia sentiasa menyedihkan untuk melihat syarikat penerbangan memasuki pentadbiran dan kami tahu bahawa keputusan Flybe untuk menghentikan perdagangan akan menyusahkan semua pekerja dan pelanggannya," kata Paul Smith, pengarah pengguna CAA.Terkesan dengan penutupan pandemik COVID-19 di Britain, Flybe mula-mula jatuh ke dalam pentadbiran pada Mac 2020, menjejaskan 2,400 pekerjaan.Pada Oktober 2020 ia telah dijual kepada Thyme Opco Ltd, sebuah firma yang dikawal oleh Cyrus Capital, dan pada April 2022 ia menyambung semula penerbangan, walaupun pada skala yang lebih kecil.- REUTERS


Bantuan kemanusiaan berkurang, 166 orang maut akibat cuaca sejuk melampau

KABUL, 28 Januari - Sekurang-kurangnya 166 orang maut dalam gelombang cuaca sejuk yang melanda Afghanistan, kata seorang pegawai pada hari ini ketika keadaan melampau menimpa kesengsaraan di negara yang dilanda kemiskinan itu.Afghanistan telah mencatat suhu beku serendah -33 darjah Celcius sejak 10 Januari, digabungkan dengan salji yang meluas, ribut dan gangguan elektrik yang kerap.

(Seorang penjual petrol Afghanistan menunggu pelanggan di tepi jalan pada hari musim sejuk)

Agensi bantuan telah memberi amaran sebelum kejadian itu bahawa lebih separuh daripada 38 juta penduduk Afghanistan menghadapi kelaparan, manakala hampir empat juta kanak-kanak mengalami kekurangan zat makanan.Kementerian pengurusan bencana berkata pada hari ini, angka kematian telah meningkat sebanyak 88 sepanjang minggu lalu dan kini berjumlah 166, berdasarkan data daripada 34 wilayah negara.Kematian itu berpunca daripada banjir, kebakaran dan kebocoran daripada pemanas gas yang digunakan keluarga Afghanistan untuk memanaskan rumah mereka, kata pegawai kementerian Abdul Rahman Zahid dalam satu kenyataan video.Kira-kira 100 rumah musnah atau rosak dan hampir 80,000 ternakan, komoditi penting bagi golongan miskin Afghanistan, turut mati dalam kesejukan.Pertubuhan Kesihatan Sedunia (WHO) berkata minggu ini 17 orang telah meninggal dunia di sebuah kampung di timur laut wilayah Badakhshan akibat wabak "jangkitan pernafasan akut"."Cuaca buruk menghalang bantuan daripada sampai ke kawasan itu," kata WHO.Afghanistan sedang mengalami musim sejuk kedua sejak tentera yang disokong AS berundur dan Taliban Islamis kembali ke Kabul untuk menuntut semula kerajaan.Bantuan luar telah berkurangan dan aset utama bank pusat telah dirampas oleh Amerika Syarikat, menambahkan lagi krisis kemanusiaan yang dianggap sebagai salah satu yang paling teruk di dunia.Kerajaan Taliban melarang wanita Afghanistan bekerja dengan kumpulan kemanusiaan bulan lalu, menyebabkan ramai orang terpaksa menangguhkan operasi.Pekerja NGO wanita dalam sektor kesihatan kemudiannya diberikan pengecualian dan beberapa organisasi memulakan semula program mereka.- AFP


Angka korban ribut tropika Cheneso meningkat 22 orang

ANTANANARIVO, 28 Januari- Angka kematian akibat ribut tropika Cheneso yang melanda Madagascar meningkat kepada 22 nyawa, manakala 20 orang masih hilang, menurut laporan Pejabat Pengurusan Risiko dan Bencana Negara (BNGRC) pada Jumaat.Seramai 59,100 orang dilaporkan terjejas di kira-kira 15 wilayah dengan majoritinya kehilangan tempat tinggal.Dalam pada itu, banyak laluan yang menghubungkan mereka ke ibu negara Antananarivo terputus.Cheneso yang mencetuskan hujan lebat membadai pantai timur laut negara itu pada 19 Januari dengan membawa angin berkelajuan 110 kilometer sejam.Ia adalah ribut tropika pertama musim siklon di selatan Afrika, yang biasanya berlangsung dari November hingga April. -AFP


Kematian Nichols: Dua ditahan tunjuk perasaan di New York

(Dua penunjuk perasan ditahan ketika melakukan bantahan menuntut keadilan untuk Tyre Nichols di New Yorkpada 28 Januari 2023/AFP)

NEW YORK, 28 Januari- Sekurang-kurangnya dua orang ditahan di Times Square, di sini, ketika melakukan bantahan bagi menuntut keadilan untuk Tyre Nichols yang mati dipukul oleh beberapa orang pegawai polis.

Bantahan di bandar berkenaan disertai oleh kira-kira 100 orang yang melaungkan 'No Justice, No Peace" dan 'Say His Name: Tyre Nichols' sambil membawa sepanduk bertulis tamatkan keganasan polis.Tangkapan itu dibuat selepas bandar Memphis mengeluarkan rakaman menyedihkan mangsa yang berkulit hitam dipukul lima pegawai polis.Lima suspek yang juga berkulit hitam didakwa dengan pembunuhan tahap dua susulan kematian mangsa pada 10 Januari lalu, tiga hari selepas insiden berkenaan.Dalam kejadian itu, Nichols, 29, diarahkan berhenti oleh suspek di sebuah kawasan hentian di Memphis atas alasan memandu secara melulu.Mangsa kemudian dipukul hingga parah dan meninggal dunia di hospital ketika menerima rawatan.Sementara itu, Rumah Putih memaklumkan bahawa kakitangan kanan telah memberi taklimat kepada lebih 12 datuk bandar termasuk Atlanta, Chicago dan Philadelphia mengenai bantuan persekutuan sekiranya berlaku protes. -AFP

(Gerakan membantah atas kematian lelaki kulit hitam yang dipukul pegawai polis pada7 Januari 2023 kian merebak ke bandar-bandar utamaseluruh Amerika Syarikat/AFP)

Rakaman 'bodycam' Nichols mati dipukul polis dikeluarkan


Malaysia kecam pembunuhan 10 rakyat Palestin

KUALA LUMPUR, 28 Januari- Malaysia mengecam sekeras-kerasnya pembunuhan 10 rakyat Palestin oleh tentera Zionis di Tebing Barat Kota Jenin dan kem pelarian pada Khamis.Pada masa sama, Malaysia turut menggesa masyarakat antarabangsa dan Majlis Keselamatan Pertubuhan Bangsa-Bangsa Bersatu (UNSC) agar segera bertindak balas terhadap pencerobohan terbaharu yang dilakukan Israel itu.Wisma Putra dalam satu kenyataan memaklumkan, mangsa dan keluarga mereka berhak mendapat keadilan dan rejim Israel yang menjadi pelaku jenayah kejam mesti bertanggungjawab. "Sikap Israel enggan berkompromi dan pencerobohan yang dilakukan terhadap rakyat Palestin terus menjadi penghalang dalam mencari penyelesaian komprehensif, adil, berkekalan dan aman bagi konflik Palestin-Israel," katanya.Kenyataan itu turut memaklumkan bahawa Malaysia teguh dengan pendirian menyokong pembentukan sebuah negara Palestin yang berdaulat berdasarkan garis sempadan 1967 dengan Baitulmaqdis Timur sebagai ibu negaranya.


10 orang awam terbunuh di Burkina Faso

OUAGADOUGOU, 28 Januari- Sekurang-kurangnya 10 orang awam terbunuh dalam dua serangan yang disyaki dilakukan pejuang jihad di Burkina Faso.

Menurut sumber keselamatan, kedua-dua serangan itu dilakukan oleh dua kumpulan lelaki bersenjata di dua kawasan di Dassa pada lewat Khamis lalu.Burkina Faso adalah antara negara termiskin dan paling tidak menentu di Afrika.Ribuan tentera, polis dan orang awam telah terbunuh dan kira-kira dua juta orang meninggalkan kediaman mereka sejak pejuang jihad melancarkan pemberontakan dari negara jiran Mali pada 2015.

Pada Khamis, Perancis memanggil balik dutanya dari Burkina Faso, sehari selepas bersetuju dengan permintaan negara itu untuk menarik tenteranya di wilayah Sahel.

Burkina Faso telah meminta Perancis untuk memindahkan semua tenteranya keluar dari negara itu dalam tempoh sebulan. -AFP

(Tentera Perancis memantau kawasan luar bandar di Barkhane, Burkina Faso pada12 November 2019/AFP)


Auckland isytihar darurat akibat banjir besar

AUCKLAND, 28 Januari- Darurat diisytiharkan di Auckland, New Zealand susulan banjir besar yang melanda seluruh bandar itu pada Jumaat.Pengurusan Kecemasan Auckland memaklumkan, bahagian utara, barat laut dan barat bandar itu terjejas dengan keadaan yang dijangka bertambah buruk.Agensi itu menasihati penduduk di kawasan yang sering dilanda banjir supaya bersiap sedia untuk berpindah. Lapangan terbang turut ditutup, manakala konsert Elton John yang dijadual berlangsung, terpaksa dibatalkan. Setakat ini, dua disahkan maut dan dua lagi masih hilang.Mayat dua lelaki berkenaan ditemukan dalam dua kejadian berasingan di pinggir bandar utara.Sementara seorang masih hilang dihanyutkan air banjir, manakala seorang lagi tidak dapat dikesan selepas tanah runtuh menimpa sebuah rumah di pusat bandar Auckland. -AFP


Hujan batu di Argentina

SAN LUIS, 28 Januari- Ribut yang membawa hujan batu melanda tengah Argentina pada Khamis, menyebabkan banyak kerosakan harta benda dan mencederakan beberapa penduduk.

Seorang penduduk tempatan memberitahu, dia cedera di lengan, kaki dan kepala ditimpa hujan batu sebesar bola tenis itu.Sementara itu, banyak kerosakan harta benda melibatkan kenderaan, bumbung, tingkap bangunan dan rumah penduduk.Menurut media tempatan, pihak berkuasa cuaca mengeluarkan amaran cuaca buruk peringkat jingga di kawasan terbabit. -Reuters


Korea Utara kecam keputusan AS hantar kereta kebal ke Ukraine

PYONGYANG, 28 Januari- Korea Utara mengecam Amerika Syarikat (AS) terhadap komitmennya yang mahu menghantar kereta kebal tempur ke Ukraine, di tengah-tengah konflik peperangan Ukraine-Rusia.Negara itu mendakwa Washington telah bertindak keterlaluan dengan cuba mengembangkan lagi perang proksi untuk memusnahkan Rusia.Adik pemimpin Korea Utara Kim Jong Un, Kim Yo Jong yang membuat kenyataan itu turut menyalahkan Washington atas krisis yang sedang menimpa Ukraine dan menuduh negara tersebut sekali lagi melepasi 'garis merah' dengan menghantar kereta kebal."Bersembunyi disebalik penghantaran kereta kebal tersebut adalah niat jahat AS untuk merealisasikan matlamat hegemoninya dengan meluaskan lagi perang proksi untuk memusnahkan Rusia."Washington adalah penjenayah utama dan dunia akan lebih selamat dan tenang jika tiada campur tangan AS," tegasnya.Beliau berkata, Korea Utara akan bersama Russia menentang AS.Awal minggu ini, Presiden AS, Joe Biden menjanjikan 31 buah kereta kebal Abrams yang merupakan salah satu senjata paling berkuasa dan canggih dalam tentera AS bagi membantu Kyiv melawan pencerobohan Moscow. -AFP


Rakaman 'bodycam' Nichols mati dipukul polis dikeluarkan

(Rakaman 'bodycam' anggota polis yang memukul Nichols pada 7 Januari 2023 turut merakam mangsamemanggil 'ibu' ketika dipukul dan disembur semburan lada/AFP)

WASHINGTON, 28 Januari- Presiden Amerika Syarikat, Joe Biden menzahirkan dirinya marah dan sangat sedih dengan rakaman terbaharu yang dikeluarkan pihak berkuasa berkaitan insiden seorang lelaki kulit hitam, Tyre Nichols dari Memphis yang mati dipukul beberapa pegawai polis.Bagaimanapun, Biden menyeru orang ramai agar kekal tenang dan elakkan daripada melakukan sebarang tunjuk perasaan sehingga membawa ke arah keganasan dan kemusnahan harta benda.“Rakaman yang dikeluarkan petang ini (Jumaat) akan membuatkan orang ramai berasa marah secara wajar."Namun, mereka yang mencari keadilan tidak seharusnya menggunakan keganasan atau kemusnahan," kata Biden dalam satu kenyataan.Terdahulu, Biden hadir bersemuka dengan ibu dan bapa tiri mangsa bagi menzahirkan rasa kesal dan takziah di atas insiden berkenaan.Biden memberitahu wartawan bahawa dia sedar akan potensi berlakunya protes ganas, namun ibu Nichols, RowVaughn Wells, telah membuat rayuan untuk orang ramai agar kekal tenang.Lima pegawai polis yang juga berkulit hitam didakwa atas pertuduhan membunuh susulan kematian Nichols, 29.Dalam satu kenyataan, peguam keluarga mangsa, Ben Crump dan Antonio Romanucci berkata, mangsa diarahkan berhenti oleh Polis Memphis di sebuah kawasan hentian pada 7 Januari lalu atas alasan memandu secara melulu."Selepas kejar mengejar, polis bertindak kasar dengan mangsa dan mangsa dipukul teruk sehingga dia tidak dapat dikenali."Mangsa dibawa ke hospital dalam keadaan kritikal dan meninggal dunia pada 10 Januari," katanya.Sementara itu, Jabatan Polis Memphis dalam satu kenyataan memaklumkan, lima pegawai polis berkenaan sudah dipecat dan kini dalam tahanan polis.Lima pegawai itu - Justin Smith, Tadarrius Bean, Demetrius Haley, Emmitt Martin III dan Desmond Mills Jr - turut didakwa dengan pertuduhan melakukan serangan dan penculikan. -AFP


Mahkamah Jenayah Antarabangsa sedia buka semula siasatan 'perang dadah' di Filipina

(Ahli keluarga mangsa yang menuntut keadilan di bawah pucuk pimpinan bekas Presiden Duterte/FOTO REUTERS)

MANILA, 28 Januari - Mahkamah Jenayah Antarabangsa (ICC) bersedia untuk membuka semula siasatannya di Filipina.Siasatan tersebut akan meneliti kemungkinan berlakunya jenayah terhadap kemanusiaan semasa kempen membanteras dadah di bawah pucuk pimpinan bekas Presiden Rodrigo Duterte.ICC menggantung siasatannya pada November 2021, atas permintaan pemerintah Filipina, yang menyatakan ia sedang membuat semakannya sendiri.Duterte telah menarik Filipina keluar daripada ICC pada 2018, dengan mengatakan bahawa mahkamah berkenaan tidak berhak untuk campur tangan dalam urusan negaranya.Namun badan pemerhati hak asasi manusia, Human Rights Watch, menekankan penyiasatan ICC merupakan satu-satunya jalan yang boleh dipercayai demi mencapai keadilan bagi kesemua mangsa yang terkorban dan ahli keluarga mereka.

(Lebih 6,000 disyaki pengedar dadah telah terbunuh begitu saja, dan ramai mendakwa semua itu tidak disertai proses pengadilan yang sewajarnya/FOTO AFP)

Pada September tahun 2021, panel hakim ICC meluluskan satu siasatan berhubung kematian ribuan suspek jenayah dadah di Filipina. Golongan aktivis berkata, ramai yang terkorban akibat tindakan agensi penguatkuasaan yang dilancar oleh Duterte. ICC kemudiannya terpaksa menangguhkan siasatan pada November atas permintaan Manila.Kumpulan-kumpulan hak asasi bagaimanapun menjangkakan angka korban jiwa mungkin mencecah sehingga 30,000 individu, yang mana sebilangannya terdiri daripada mangsa yang tidak bersalah. Malah, mereka juga mendakwa bahawa tindakan rasuah berleluasa pada ketika itu yang terdiri dalam kalangan pasukan keselamatan yang bertindak dengan sewenang-wenangnya. - AFP


Tragedi jambatan roboh di India 10 individu didakwa tuduhan membunuh

AHMEDABAD, 28 Januari - Seramai 10 individu didakwa di Gujarat India atas kesalahan membunuh berhubung kejadian jambatan pejalan kaki yang runtuh tahun lalu mengorbankan sekurang-kurangnya 135 nyawa.Polis negeri turut mengeluarkan waran tangkap untuk ketua syarikat yang menguruskan jambatan itu dan menamakan dia sebagai tertuduh utama dalam kertas pertuduhan yang difailkan di mahkamah Morbi.Jambatan gantung berusia 145 tahun di bandar Morbi itu penuh sesak dengan pengunjung apabila ia runtuh pada 30 Oktober lalu.Ia menyebabkan ratusan individu jatuh ke dalam sungai Machchhu. Kebanyakan mangsa adalah wanita dan kanak-kanak yang lemas.

(Lebih 130 orang disahkan meninggal dunia dalam tragedi jambatan pejalan kaki runtuh pada tahun lalu/FOTO REUTERS)

Jaysukh Patel, pengarah urusan Kumpulan Oreva, yang terkenal dengan pembuatan jam dan produk elektrik, melarikan diri dan waran dikeluarkan untuknya minggu lalu bagi menghalangnya daripada meninggalkan negara.Selain Patel, kertas pertuduhan setebal lebih 1,200 muka surat itu menamakan dua pengurus Kumpulan Oreva, dua kerani tiket, tiga pengawal keselamatan dan dua orang daripada firma yang dikontrak oleh Oreva untuk membaiki jambatan itu. - REUTERS


Kanada lantik penasihat antiIslamofobia pertama

(Wartawan dan aktivis, Amira Elghawaby, dipilih untuk berkhidmat sebagai penasihat, pakar danwakil kerajaan  memerangi Islamophobia/FOTO muslimincanada.com)

MONTREAL, 27 Januari- Kanada mengumumkan pelantikan wakil khas pertamanya untuk memerangi Islamophobia susulan beberapa serangan terhadap umat Islam di negara itu.Perdana Menteri Kanada, Justin Trudeau, berkata wartawan dan aktivis, Amira Elghawaby, dipilih untuk berkhidmat sebagai penasihat, pakar dan wakil kerajaan."Beliau berperanan menyokong dan meningkatkan usaha kerajaan persekutuan dalam memerangi Islamofobia, kebencian sistemik, diskriminasi kaum dan sikap tidak bertolak ansur antara agama," katanya dalam satu kenyataan.Beliau dikenali sebagai pejuang hak asasi manusia yang aktif."Elghawaby bertugas sebagai ketua komunikasi untuk Yayasan Perhubungan Perkauman Kanada dan kolumnis untuk akhbar Toronto Star, dan pernah berkerja selama lebih sedekad di penyiar awam CBC."Kepelbagaian adalah satu kekuatan terbesar Kanada, tetapi bagi kebanyakan orang Islam, Islamofobia sudah menjadi satu kebiasaan," katanya.

Sejak beberapa tahun kebelakangan ini, berlaku peningkatan beberapa siri serangan maut menyasarkan masyarakat Islam Kanada.Pada Jun 2021, empat sekeluarga terbunuh apabila seorang lelaki melanggar mereka dengan traknya di London, Ontario.Empat tahun sebelum itu, enam orang Islam maut dan lima cedera dalam serangan ke atas masjid di Bandaraya Quebec.Dalam catatannya di Twitter, Elghawaby menyenaraikan nama mereka yang terbunuh dalam serangan baru-baru ini."Ia tidak mungkin dapat luput daripada ingatan," tambahnya dalam catatan berkenaan.Jawatan baharu itu disyorkan oleh sidang kemuncak kebangsaan mengenai Islamofobia yang dianjurkan oleh kerajaan Persekutuan pada Jun 2021 sebagai tindak balas terhadap serangan itu. - AFP


Prawit Wongsuwan calon perdana menteri parti pemerintah

BANGKOK, 27 Januari- Parti pemerintah Thailand pada Jumaat sebulat suara menamakan pemimpinnya, Prawit Wongsuwan, sebagai calon Perdana Menteri dalam pilihan raya umum akan datang.Pemilihan bekas ketua angkatan tentera berusia 77 tahun itu diumumkan Parti Palang Pracharath (PPRP), meskipun tarikh pengundian belum ditetapkan."Kami sebulat suara mencadangkan Prawit Wongsuwan menjadi calon Perdana Menteri tunggal parti kami," kata Timbalan Ketua PPRP, Paibul Nititawan kepada pemberita.Prawit yang merupakan Timbalan Perdana Menteri akan mencabar calon Parti Bangsa Thai Bersatu, Prayut Chan-o-Cha yang kini menyandang jawatan Perdana Menteri.Prayut dan Prawit merupakan sekutu rapat semasa pemerintahan junta tentera.-AFP


Banjir di Auckland, penduduk diarah berpindah

AUCKLAND, 27 Januari- Penduduk di Auckland, New Zealand diarah berpindah dari kediaman mereka, selepas hujan lebat menyebabkan banjir di beberapa bahagian di bandar itu.Rakaman stesen penyiar tempatan, TVNZ menunjukkan penduduk mengharungi air banjir setinggi paras dada, berpindah ke kawasan lebih tinggi.Pusat ramalan cuaca, MetService New Zealand turut mengeluarkan amaran cuaca buruk dan amaran hujan lebat berterusan.Dalam pada itu, polis tempatan menggesa pengguna jalan raya supaya berhati-hati ketika memandu, dengan beberapa kejadian tanah runtuh dilaporkan berlaku.-REUTERS

(Anggota bomba dilihat mengharungi air banjir menuju ke arah penduduk yang terjejas di Auckland, New Zealand/Foto Reuters)


New Zealand alami kekurangan bekalan telur

WELLINGTON, 27 Januari- Penduduk New Zealand mengalami kekurangan bekalan telur ayam sejak lebih sebulan yang turut menjejaskan hidangan sempena sambutan Krismas dan Tahun Baharu.Bekalan itu berkurangan di seluruh New Zealand, terutama di pasar raya dan kedai sayur-sayuran di bandar-bandar besar yang mencetuskan kebimbangan dalam kalangan warga New Zealand, lapor Xinhua.Pada 2012, kerajaan melaksana undang-undang yang menghapuskan telur sangkar secara berperingkat pada penghujung 2022 yang juga perubahan ketara dalam industri bekalan telur.Walaupun telur dalam sangkar dihentikan secara berperingkat, namun berlaku penurunan bekalan secara menyeluruh.Antara peruncit terbesar di negara itu, PAK'nSAVE dalam satu kenyataan memaklumkan pihaknya komited untuk bekerjasama rapat dengan kerajaan dan pembekal bagi memenuhi sasaran untuk menjadi pembekal telur bebas sangkar sepenuhnya menjelang 2027.Menurut kenyataan itu, PAK'nSAVE bekerjasama rapat dengan pembekal untuk membantu mengurus peralihan bagi mengembalikan bekalan telur di kedai mereka kembali ke paras normal secepat mungkin.Satu lagi rangkaian pasar raya Countdown pada Jumaat berkata, mereka bekerjasama dengan petani sejak 2016 untuk bersiap sedia menghadapi penghapusan telur sangkar bateri dan koloni secara berperingkat.

(Penduduk New Zealand mengalami kekurangan bekalan telur ayam sejak lebih sebulan yang turut menjejaskan hidangan sempena sambutan Krismas dan Tahun Baharu/FOTO newzealandduckeggs.co.nz)

Pada 2017, Countdown mengumumkan bahawa ia akan menghapuskan telur sangkar koloni secara berperingkat di Pulau Utara menjelang akhir 2024 dan diPulau Selatan menjelang akhir 2025.Cabaran bekalan semasa juga disebabkan oleh gangguan ketara yang dialami petani New Zealand dalam beberapa tahun kebelakangan ini seperti COVID-19 yang menyebabkan peningkatan dan penurunan yang ketara dalam permintaan untuk telur, kata Countdown.Faktor antarabangsa yang berkaitan dengan perang menyebabkan lonjakan besar-besaran dalam harga makanan dan gangguan rantaian bekalan telah menjadikan ia mencabar bagi petani untuk mendapatkan bahan binaan yang diperlukan untuk sistem penternakan bagi menghasilkan telur. -BERNAMA


ICC benar siasatan kempen perangi dadah Filipina dibuka semula

(Gambar yang diambil pada 3 Oktober 2017, menunjukkan Nanette Castillo bersedih di sebelah mayat anaknya Aldrin, pengguna dadah yang dikatakan dibunuh oleh penyerang tidak dikenali, di Manila/Foto AFP)

THE HAGUE, 27 Januari- Mahkamah Jenayah Antarabangsa (ICC) membenarkan siasatan dibuka semula ke atas kempen perangi dadah oleh bekas Presiden Filipina, Rodrigo Duterte yang mengorbankan ribuan nyawa. Dalam satu kenyataan pada Khamis, ICC memaklumkan, dalam sesi pendengaran, pihaknya tidak berpuas hati dengan penjelasan Manila telah menjalankan siasatan sehingga memaksa siasatan ICC, ditangguhkan. Pelbagai inisiatif dan prosiding dalaman yang dijalankan, tidak melibatkan penyiasatan yang menyeluruh, konkrit dan progresif. Terdahulu, Pendakwa Raya ICC, Karim Khan memohon siasatan yang dijalankan ICC tahun lalu, dibuka semula. Beliau mendakwa Kerajaan Filipina di bawah pimpinan Presiden Ferdinand Marcos, tidak mengemukakan bukti, ia menjalankan siasatan secara menyeluruh."Pelbagai inisiatif dan prosiding domestik yang dinilai secara kolektif, tidak melibatkan langkah penyiasatan yang nyata, konkrit dan progresif," katanya.-AFP

(Gambar yang diambil pada 20 Julai 2017, menunjukkan penduduk lelaki dikumpulkan untuk pengesahan selepas pegawai polis melakukan serbuan antidadah berskala besar di sebuah komuniti setinggan di Manila/Foto AFP)


Ratusan lori terkandas di sempadan Peru dan Bolivia akibat sekatan

DESAGUADERO, 27 Januari- Ratusan lori terkandas di sempadan Peru dan Bolivia pada Khamis akibat sekatan menuntut peletakan jawatan Presiden Peru, Dina Boluarte.Titik lintasan sempadan di bandar Peru, Desaguadero ditutup berikutan sekatan yang didirikan dengan batu dan struktur logam ketika penunjuk perasaan melaungkan slogan seperti 'Aymaras bersatu.'Menurut saksi kepada agensi berita Reuters, kira-kira 200 lori telah terkandas di bahagian Bolivia."Kami telah berada di sini selama lapan hari, terkandas di sempadan," kata Richard Apodaca, seorang pemandu lori dari Paraguay. "Saya mempunyai rakan sekerja yang telah berada di sana selama lebih daripada empat puluh hari di seberang tanpa penyelesaian," tambahnya.

(Ratusan lori yang terkandas di sempadan Peru dan Bolivia akibat sekatan/Foto Reuters)

Sekatan di laluan akses utama Peru ke Bolivia telah dilaksanakan selama 23 hari pada bulan Januari, dengan sekatan 12 hari sebelumnya pada bulan Disember.Penunjuk perasaan Peru juga menuntut penutupan Kongres, perubahan perlembagaan, dan pilihan raya awal.Bantahan Peru bermula pada awal Disember selepas bekas presiden Pedro Castillo dilucutkan jawatan dan kemudian ditahan selepas cuba membubarkan Kongres secara haram.Lebih 50 orang terbunuh akibat pergolakan itu.-REUTERS


Siap sedia penghijrahan besar-besaran penduduk Ukraine

(Filippo Grandi meneliti bangunan yang musnah akibat tembakan semasa lawatannya di bandar Kharkiv, Ukraine pada 24 Januari 2023, di tengah-tengah pencerobohan Rusia ke atas Ukraine/Foto AFP)

KIEV, 27 Januari- Ukraine dan Eropah perlu bersiap sedia untuk berdepan kemungkinan gelombang penghijrahan besar-besaran penduduk Ukraine. Ia susulan siri serangan Rusia di timur negara itu. Amaran tersebut dikeluarkan Suruhanjaya Tinggi Pertubuhan Bangsa Bersatu (PBB) bagi Pelarian (UNHCR). Pesuruhjayanya, Filippo Grandi berkata seperti yang berlaku di Mariupol dan Kherson, peningkatan serangan memaksa penduduk mencari tempat yang selamat. "Saya tidak boleh membuat ramalan ketenteraan kerana itu bukan kepakaran saya."Tetapi satu perkara yang boleh saya katakan ialah sudah tentu perang yang berlaku, berisiko menyebabkan perpindahan besar-besaran penduduk dan kita perlu bersedia untuk itu."Seperti yang kita lihat di Mariupol dan Kherson, setiap kali berlaku peningkatan serangan, penduduk akan berusaha mencari tempat perlindungan demi keselamatan mereka."Kami memaklumkan kepada Ukraine, juga negara jiran untuk bersedia dengan sebarang kemungkinan," katanya seperti dilapor AFP.

Pihak berkuasa Ukraine minggu ini memberi amaran tentera Rusia sedang memperhebatkan serangan untuk menawan bandar Bakhmut di wilayah Donetsk. UNHCR menganggarkan sejak pencerobohan Rusia, Februari lalu, hampir 8 juta penduduk meninggalkan negara itu. Ini dengan lebih 6 juta lagi melarikan diri ke wilayah lain di Ukraine.-AFP


WHO siasat kaitan pengilang ubat batuk sirap tercemar dengan kematian lebih 300 kanak-kanak

GENEVA, 27 Januari - Pertubuhan Kesihatan Sedunia (WHO) sedang menyiasat kaitan antara pengilang ubat batuk sirap tercemar dengan kematian lebih 300 kanak-kanak di Indonesia, Gambia dan Uzbekistan.Pertubuhan itu kini mengumpul lebih banyak maklumat mengenai bahan mentah khusus yang digunakan oleh enam pengilang di India dan Indonesia yang dikenal pasti menghasilkan ubat berkenaan.WHO bagaimanapun tidak menamakan mana-mana pembekal yang terbabit.Pihaknya turut sedang mempertimbangkan sama ada mahu mengeluarkan nasihat kepada keluarga di seluruh dunia agar tidak menggunakan ubat batuk sirap untuk kanak-kanak buat sementara waktu bagi memastikan keselamatan mereka.Kematian kanak-kanak akibat kecederaan akut buah pinggang bermula pada Julai 2022 di Gambia, diikuti dengan Indonesia dan Uzbekistan.

Sekitar Oktober lalu dan awal bulan ini, WHO menghantar amaran membabitkan beberapa produk khusus dan meminta ia dikeluarkan dari rak penjualan.Antaranya ubat batuk buatan Maiden Pharmaceuticals dan Marion Biotech.Amaran turut dikeluarkan untuk ubat batuk dari empat pengeluar Indonesia iaitu PT Yarindo Farmatama, PT Universal Pharmaceutical, PT Konimex dan PT AFI Pharma yang dijual di dalam negara itu.Sirap ubat batuk itu mengandungi toksin yang diketahui seperti 'diethylene glycol' atau 'ethylene glycol'.WHO berkata kematian itu dikaitkan dengan ubat batuk yang dijual di kedai tanpa memerlukan preskripsi atau lesen. -AFP


Angkasawan UAE tidak wajib berpuasa di Stesen Angkasa Antarabangsa

HOUSTON, 26 Januari- Angkasawan Emiriah Arab Bersatu (UAE), Sultan al-Neyadi berkata dia tidak diwajibkan berpuasa ketika bulan Ramadan bagi misi ke angkasa pada Februari depan.Sultan bakal menjadi Angkasawan pertama Arab menghabiskan masa selama enam bulan di angkasa apabila dijangka berlepas ke Stesen Angkasa Antarabangsa (ISS) bulan depan menaiki kapal angkasa SpaceX Falcon 9.Angkasawan berusia 41 tahun itu bakal menyertai beberapa angkasawan daripada pelbagai negara.SpaceX Faklcon 9 dijangka diterbangkan ke ISS pada 26 Februari depan.Pada sidang media semalam, ketika ditanya ibadah puasa yang bakal dijalaninya ketika di ISS, Sultan menjawab situasi tersebut tidak mewajibkannya untuk melakukan berpuasa."Sebagai musafir, kami dibenarkan untuk berbuka puasa.

(Angkasawan dan juruterbang NASA, Warren "Woody" Hoburg (kiri), dan angkasawan dan, Sultan Al Neyadi (kanan) dari UAE, pada sidang media misi SpaceX Crew-6 ke Stesen Angkasa Antarabangsa, di Johnson Space NASA/AFP)

"Situasi tersebut tidak mewajibkan kami berpuasa."Sekiranya terjadi sesuatu yang membantutkan misi atau meletakkan anak kapal dalam keadaan bahaya, kami dibenarkan untuk makan secukupnya," katanya.Sultan akan menjadi rakyat kedua dari UAE menjelajah angkasa selepas Hazzaa al-Mansoori melakukannya pada September 2019. - AFP


Polis Brazil siasat pembunuhan beramai-ramai orang asli Yanomami

BRASILIA, 26 Januari-Polis persekutuan Brazil menyiasat satu pembunuhan beramai-ramai terhdap puak Yanomami selepas mendapati hampir seratus kanak-kanak dari kumpulan orang asli itu mati.Kementerian Keadilan mendedahkan 99 orang kanak-kanak Yanomami berumur bawah lima tahun yang tinggal di kawasan simpanan terbesar Brazil mati tahun lalu.Kanak-kanak tersebut mati akibat kekurangan zat makanan, radang paru-paru dan malaria.Menteri Keadilan, Flavio Dini memberitahu, beliau telah mengarahkan satu siasatan baharu polis untuk mengetahui samada ianya satu pembunuhan beramai-ramai.Siasatan akan mempertimbangkan tindakan dan kegagalan untuk bertindak oleh pihak berkuasa dan pegawai kesihatan awam di tanah Yanomami, termasuk kemungkinan jenayah alam sekitar.Pihak berkuasa juga menemui beberapa lagi kes kanak-kanak dengan kekurangan zat makanan yang serius, malaria, jangkitan pernafasan dan komplikasi kesihatan.Wilayah Yanomami yang menempatkan lebih daripada 30,000 penduduk asli meliputi 96,000 kilometer persegi di antara Roraima dan neferi Amazonas.Pnesiden Luiz Inacio Lula da Silva menyifatkan keadaan "tidak berperikemanusiaan" selepas dirinya melawat komuniti di negeri Roraima di utara Amazon.Satu jabatan khas telah diwujudkan bagi menangani masalah masyarakat tersebut.Keadaan di penempatan Yanomami menjadi semakin ganas dengan pelombong haram kerap membunuh penduduk Orang Asli, mendera wanita dan kanak-kanak secara seksual dan mencemarkan sungai.Peningkatan perlombongan haram di Amazon juga telah mendorong penyebaran penyakit seperti malaria, batuk kering dan Covid-19.-AFP

(Presiden Brazil, Luiz Inacio Lula da Silva melawat masyarakat asli Yanomami di Roraima/FOTO AFP)


UNESCO senaraikan Odessa sebagai Warisan Dunia

PARIS, 26 Januari-Pertubuhan Pelajaran, Sains dan Kebudayaan Bangsa bersatu (UNESCO) menyenaraikan Odessa, bandar pelabuhan bersejarah yang digelar sebagai 'Permata Laut Hitam' ke dalam senarai warisan dunia semalam.Seramai 21 ahli agensi tersebut memberi sokongan kepada cadangan tersebut dengan enam undian menyokong, satu menentang manakal 14 yang lain berkecuali.Rusia yang menakluki Ukraine sejak Februari tahun lalu berulangkali cuba untuk menangguhkan pengundian tapak berkenaaan sebagai warisan dunia.Ketua Pengarah UNESCO, Audrey Azoulay berkata agensi berkenaan komited bagi memelihara dan memulihara nilai sejarah Odessa daripada kemusnahan yang diakibatkan perang."Sementara perang berterusan, keputusan ini merangkumi keazaman kolektif kami (UNESCO) bagi memastikan bandar ini (Odessa) dipelihara daripada kemusnahan akibat perang", katanya kepada media.Sementara itu, Presiden Ukraine, Volodymyr Zelensky yang telah meminta agar Odessa disenaraikan pada Oktober lalu bagi melindungi bandar berkenaan daripada pengeboman Rusia mengalu-alukan keputusan tersebut melalui ciapan di twitternya."Saya bersyukur dengan keputusan tersebut yang melindungi 'permata Ukraine' daripada serangan penceroboh, Rusia", katanya di twitter.Sejak pencerobohan tentera Rusia, Ukraine terpaksa mempertahankan monumen dan binaan di Odessa menggunakan beg pasir dan penghadang.Bandar Odessa yang terletak kira-kira 500 kilometer dari ibu kota Kyiv sering menyaksikan serangan udara oleh tentera Rusia turut dimasukkan ke dalam senarai Warisan Dunia yang terancamSituasi tersebut membolehkan bantuan teknikal dan kewangan antarabangsa bagi melindungi, memlihara dan pemuliharaan sekiranya perlu oleh UNESCO.UNESCO sebelum ini telah membantu dalam usaha baik pulih Muzium Seni Odessa sejak bermulanya perang.Kementerian Luar Perancis dalam satu kenyataan pula memeuji keputusan UNESCO yang disifatkan memelihara nilai sejarah Ukraine dan demi kemanusiaan sejagat.-AFP

(Penghadang rintangan kereta kebal di kaki lima bandar Odessa, Ukraine/FOTO AFP)


Dua maut, lima cedera dalam serangan pisau di Jerman

FRANKFURT, 26 Januari- Dua orang terbunuh dan lima lagi cedera dalam serangan menggunakan pisau di utara Jerman pada Rabu, kata pegawai.Menurut Xinhua seorang lelaki menyerang penumpang dengan pisau di dalam kereta api yang dalam perjalanan dari Kiel ke Hamburg kira-kira 3 petang waktu tempatan sebelum tiba di stesen Brokstedt.Dia ditangkap tidak lama selepas itu, kata jurucakap polis.Stesen itu kemudiannya ditutup oleh polis untuk membolehkan perkhidmatan kecemasan meneruskan kerja. Pengendali kereta api milik negara Jerman Deutsche Bahn mengumumkan di Twitter bahawa akan ada pembatalan perjalanan kereta api antara Hamburg, Kiel dan Neumuenster.Jurucakap polis di Itzehoe, sebuah bandar berhampiran Brokstedt, berkata mereka masih menunggu butiran lanjut.- BERNAMA


Angkasawan UAE tak wajib berpuasa ketika Ramadan di ISS

HOUSTON, 26 Januari-Angkasawan UAE, Sultan al-Neyadi berkata dia tidak diwajibkan berpuasa ketika Ramadan bagi misi ke angkasa akan datang.Al-Neyadi 41 tahun bakal menjadi Angkasawan pertama Arab menghabiskan masa selama enam bulan di angkasa apabila dijangka berlepas ke Stesen Antarabangsa Angkasa (ISS) bulan depan dengan menaiki kapal angkasa SpaceX Falcon 9.Neyadi bakal disertai beberapa angkasawan daripada pelbagai negara dijangka diterbangkan ke ISS pada 26 Februarai depan sebagai anak kapal SpaceX Dragon Ketika di sidang media semalam, Neyadi ditanya ibadah puasa yang bakal dijalaninya ketika di ISS, Neyadi menjawab situasi tersebut tidak mewajibkannya untuk melakukan ibadah puasa."Sebagai musafir, kami dibenarkan untuk berbuka puasa. situasi tersebut tidak mewajibkan kami berpuasa", kata Neyadi."Sekiranya terjadi sesuatu yang membantutkan misi atau meletakkan anak kapal dalam keadaan bahaya, kami dibenarkan untuk makan secukupnya", tambah Neyadi.Neyadi akan menjadi rakyat kedua dari UAE menjelajah angkasa selepas Hazzaa al-Mansoori melakukannya pada September 2019.-AFP

(Angkasawan UAE, Sultan Al-Neyadi bersama para angkasawan lain dalam misi ke ISS/FOTO AFP)


Somalia guna wang kertas baharu pada pertengahan 2024

MOGADISHU, 26 Januari- Somalia merancang memperkenal wang kertas baharu pada pertengahan 2024 untuk mengatasi wang palsu, mengurangkan lebihan tunai dalam edaran dan menangani inflasi.Timbalan Gabenor Bank Pusat Somalia, Ali Yasin Wardhere berkata, wang kertas baharu itu adalah dalam denominasi 1,000, 2,000, 5,000 dan sehingga 10,000 syiling.Beliau berkata mata wang denominasi tertinggi di negara ini pada masa ini ialah 1,000 syiling yang telah haus dan lusuh dan terdedah kepada pemalsuan.

(Bank Pusat Somalia / Foto Google)

Wang kertas lama akan dihentikan penggunaanya sebelum memperkenal mata wang baharu itu ke pasaran sama ada pada Jun atau Julai 2024, katanya. -REUTERS


50 maut dalam letupan bom di Nigeria

BAUCHI, 26 Januari- Puluhan pengembala lembu dan orang ramai terbunuh selain cedera akibat letupan bom di wilayah tengah di utara Nigeria.Reuters melaporkan, tragedi itu berlaku pada malam Selasa di kawasan sempadan antara negeri Nasarawa dan Benue di tengah bahagian utara Nigeria.Jurucakap Persatuan Penternak Lembu Miyetti Allah Nigeria, Tasi'u Suleman, berkata letupan berlaku ketika proses pemindahan lembu."Sekumpulan gembala dari etnik Fulani sedang memindahkan ternakan lembu mereka ke Nasarawa dari Benue susulan pihak berkuasa tempatan mahu merampasnya kerana melanggar undang-undang anti-ragut, ketika letupan menggegarkan kawasan itu."Sekurang-kurangnya 54 orang maut di tempat kejadian dan jumlah yang cedera belum disahkan," katanya.Sementara itu, Gabenor Nasarawa Abdullahi Sule, memberitahu pemberita bahawa letupan bom dikenal pasti sebagai punca tragedi itu.

Walaupun tidak menyatakan siapa suspek mendalangi serangan itu, Sule berkata beliau sudah bertemu dengan agensi keselamatan untuk memastikan pihak berkenaan terus meredakan ketegangan yang mungkin menjadi punca serangan ganas itu.Wilayah tengah Nigeria di utara, juga dikenali sebagai Middle Belt, terdedah kepada keganasan akibat pertembungan antara gembala etnik Fulani dan petani tempatan beragama Kristian, yang sering digambarkan sebagai konflik etno-agama.Jurucakap gabenor, Abubakar Ladan, memberitahu Reuters, pengebumian mangsa yang terbunuh diadakan Rabu lalu. -REUTERS


Suhu beku Afghanistan ragut lebih 100 nyawa

KABUL, 26 Januari- Lebih 100 orang maut akibat gelombang suhu beku yang melanda Afghanistan.Cuaca ekstrem memburukkan lagi krisis kemanusiaan di negara yang berdepan kemiskinan itu.Sejak 10 Januari, suhu turun mendadak di Kabul dan beberapa wilayah lain dengan wilayah Ghor merekodkan bacaan suhu terendah -33 darjah celsius pada hujung minggu.Ketua Pejabat Meteorologi Afghanistan, Mohammad Nasim Muradi berkata musim sejuk ini adalah yang paling sejuk untuk beberapa tahun.Gelombang sejuk berkenaan dijangka berterusan selama seminggu atau lebih."Cuaca terlalu sejuk, kami berdepan kesejukan melampau. Ramai mengalami kesukaran. Tiada air dan gas, orang ramai cuba bertahan dengan situasi ini," kata Najemullah, seorang penduduk kepada AFP."Cuaca sejuk ini mendatangkan pelbagai kerumitan. Kami tiada arang, tiada dapur dan anak-anak tiada baju panas untuk digunakan," tambah Bibi Gul meluahkan kesusahan yang dihadapinya kepada media.

Beberapa wilayah tengah dan utara menyaksikan jalan utama dilitupi salji tebal.Menurut NGO, lebih 38 juta individu berdepan kebuluran musim sejuk ini, dengan lebih empat juta kanak-kanak mengalami kekurangan zat makanan.-AFP


Bekalan ketenteraan junta Myanmar disokong 13 syarikat luar negara, didedahkan

NAYPYITAW, 26 Januari- Syarikat di 13 negara disyaki terlibat membantu junta Myanmar meneruskan tekanan dan kekejaman terhadap rakyat sejak mengambil alih kuasa pada Februari 2021.Laporan dikeluarkan Majlis Penasihat Khas mengenai isu Myanmar mendedahkan penglibatan syarikat-syarikat berkenaan meliputi bantuan penghasilan senjata kepada junta bagi tujuan menyerang rakyat.Media antarabangsa antaranya Al Jazeera melaporkan, Majlis Penasihat Khas itu mendedahkan 13 syarikat termasuk dari Amerika Syarikat, Eropah, Asia, China, Jerman dan India didakwa menyokong rantaian bekalan tentera Myanmar.Ia dilakukan menerusi sokongan pemberian lesen, bahan mentah, perisian, alat ganti dan komponen senjata.Laporan tersebut juga mendakwa syarikat-syarikat berpangkalan di Perancis, Israel dan Jerman menyediakan perisian untuk mengendalikan mesin senjata.Mengulas pendedahan tersebut, peguam hak asasi manusia dan ahli Misi Mencari Fakta PBB di Myanmar untuk tempoh 2017-2019, Chris Sidoti menggesa kerajaan menyiasat kesahihan laporan itu.Beliau berkata sekiranya laporan tersebut berasas, syarikat-syarikat asing terlibat yang mendapat keuntungan dengan memperjudikan nasib dan nyawa rakyat Myanmar perlu dipertanggungjawabkan.-REUTERS

(Ketua tentera Myanmar, Jeneral Min Aung Hlaing/REUTERS)


AS sedia hantar kereta kebal M1 Abrams ke Ukraine

WASHINGTON, 26 Januari- Amerika Syarikat (AS) bersedia memulakan proses menghantar puluhan kereta kebal jenis M1 Abrams ke Ukraine.Perkara itu disahkan dua pegawai kanan Amerika yang enggan mendedahkan identitinya.Keputusan itu dibuat beberapa hari selepas Washington berhujah untuk tidak menghantar Abrams, meskipun mendapat permintaan dari Kiev dan tekanan dari Berlin yang juga mendapat permintaan untuk menghantar kereta kebal Leopard buatan Jerman.Pengumuman mengenai kelulusannya dijangka dibuat seawal hari ini.Sumber ketiga memaklumkan komitmen Amerika itu mungkin berjumlah sekitar 30 kereta kebal Abrams untuk dihantar ke Ukraine dalam beberapa bulan ini.Abrams didakwa diperoleh menerusi dana dikenali sebagai Inisiatif Bantuan Keselamatan Ukraine (USAI), badan yang membolehkan pentadbiran Joe Biden mendapatkan senjata daripada industri, berbanding bekalan senjata sedia ada milik Amerika.-REUTERS


Arab Saudi sedia terima dua juta jemaah bagi musim haji 2023

RIYADH, 26 Januari- Menjelang musim haji 2023, kerajaan Arab Saudi memaklumkan telah membuat persiapan rapi untuk menerima dua juta jemaah haji tahun ini.Saudi Gazette melaporkan, jumlah itu didedahkan Menteri Haji dan Umrah Arab Saudi, Dr Tawfiq Al-Rabiah semasa melakukan lawatan rasmi ke Algeria baru-baru ini.Beliau juga menekankan, kementeriannya dan semua agensi berkaitan haji dan umrah di Saudi akan berusaha memberi perkhidmatan terbaik kepada jemaah.Arab Saudi sebelum ini mengumumkan jumlah jemaah haji tahun ini, sama seperti sebelum pandemik COVID-19 melanda.Terdahulu, Malaysia menerima kuota haji untuk penghantaran seramai 31,600 jemaah daripada Kerajaan Arab Saudi, tahun ini.Menteri di Jabatan Perdana Menteri (Hal Ehwal Agama), Datuk Mohd Na'im Mokhtar berkata kelulusan itu diberikan Menteri Haji dan Umrah, Arab Saudi, Dr Tawfiq Fawzan Al-Rabia ketika beliau menghadiri mesyuarat bersempena Persidangan Perkhidmatan Haji dan Umrah 2023 yang dianjurkan Kerajaan Arab Saudi, pada 9 Januari lalu.Pada mesyuarat itu Dr Tawfiq Fawzan juga memuji Malaysia khususnya Lembaga Tabung Haji (TH) atas pengendalian haji yang baik, sistematik dan tahap layanan jemaah haji yang perlu dijadikan contoh kepada pihak lain.


Bukti Rusia dalang tragedi MH17 diterima - ECHR

AMSTERDAM, 26 Januari- Hakim Belanda menjatuhkan hukuman penjara seumur hidup tanpa hadir kepada dua lelaki Rusia dan seorang lelaki Ukraine yang terlibat dalam kes menembak jatuh pesawat MH17.Ia susulan Mahkamah Hak Asasi Manusia Eropah (ECHR) menerima kes yang dibawa Ukraine dan Belanda berhubung tindakan pencabulan hak asasi manusia Rusia di dua wilayah Luhansk dan Donetsk serta kes menembak jatuh pesawat MH17.Keputusan itu bagaimanapun tidak menentukan merit kes tetapi Rusia boleh dipertanggungjawabkan atas dakwaan itu."Antara lain, mahkamah mendapati bahawa kawasan di timur Ukraine dari 11 Mei 2014 sehingga sekurang-kurangnya 26 Januari 2022, di bawah bidang kuasa Persekutuan Rusia," kata mahkamah dalam keputusan pada hari Rabu (25 Januari).Kes-kes itu kini akan beralih ke peringkat merit, dijangka mengambil masa satu hingga dua tahun sebelum keputusan muktamad dikeluarkan.Keputusan ECHR telah membuka ruang kepada sekurang-kurangnya tiga kes lain dari Ukraine serta ribuan permohonan individu yang telah ditangguhkan untuk perbicaraan."Ini adalah isyarat jelas kepada Rusia," kata Menteri Luar Belanda, Wopke Hoekstra menerusi satu ciapan di Twitter menyokong keputusan yang dikeluarkan mahkamah, mengisytiharkan kes itu sebagai satu peristiwa penting.ECHR turut bersetuju dengan keputusan mahkamah Belanda pada November tahun lalu yang menyokong bahawa Rusia berkuasa sepenuhnya terhadap kawalan keseluruhan pasukan Republik Rakyat Donetsk di timur Ukraine mulai pertengahan Mei 2014.Meski keputusan mahkamah dipengaruhi campur tangan politik, ECHR menegaskan pihaknya masih berkuasa terhadap kes yang telah dimulakan dan kerajaan Rusia boleh diarah untuk membayar ganti rugi.Pada Jun ini, parlimen Rusia akan mengundi untuk menamatkan bidang kuasa ECHR di negara itu selain telah bertindak mengabaikan keputusan ECHR yang tidak dipersetujuinya sebelum ini.

(Mahkamah Hak Asasi Manusia Eropah (ECHR)/REUTERS)

Terdahulu, penerbangan Malaysia Airlines (MH17) yang berlepas dari Amsterdam menuju ke Kuala Lumpur ditembak jatuh di timur Ukraine pada 17 Julai 2014, ketika krisis tegang antara pemisah pro-Rusia dan tentera Ukraine.Insiden berkenaan telah mengorbankan 298 penumpang dan anak kapal. Belanda memfailkan kesnya dengan ECHR pada 2020, mengatakan penembakan jatuh penerbangan MH17 melanggar Konvensyen Eropah mengenai Hak Asasi Manusia.Bagaimanapun, Moscow telah berulang kali menafikan sebarang penglibatan dalam kemusnahan pesawat itu.-REUTERS


Seorang maut akibat cuaca sejuk melampau di Jepun

KYOTO, 25 Januari- Seorang maut akibat cuaca sejuk luar biasa dan salji tebal yang melanda kebanyakan kawasan di Jepun.Manakala dua lagi kematian sedang disiasat sama ada ia berpunca daripada ribut salji. Cuaca sejuk keterlaluan serta keadaan bertekanan rendah yang melampau menyebabkan salji turun dan angin bertiup kencang merentasi Jepun bermula semalam.

(Orang ramai berjalan di laluan pejalan kaki dalam keadaan cuaca sejuk melampau dan bersalji / Foto REUTERS)

Keadaan cuaca itu juga menyebabkan ratusan penerbangan dibatalkan selain menjejaskan lalu lintas dan perjalanan kereta api.Menurut penyiar NHK, kira-kira 3,000 orang telah terkandas di dua stesen kereta api di bandar barat Kyoto selepas salji dan angin kencang memaksa perkhidmatan dihentikan.Cuaca sejuk melampau itu dijangka berterusan hingga esok.-REUTERS


Justin Bieber jual hak muziknya kepada Hipgnosis bernilai $200 juta

KUALA LUMPUR, 25 Januari- Bintang pop, Justin Bieber bersetuju dengan perjanjian bernilai kira-kira $200 juta untuk menjual hak muziknya kepada BX.N Hipgnosis Songs Capital (Hipgnosis).Hipgnosis membeli katalog lagu daripada artis dan memperoleh hasil apabila muzik mereka distrim secara dalam talian atau digunakan untuk filem atau pengiklanan.Bieber menjadi terkenal ketika berusia 13 tahun berikutan kejayaan lagunya 'Baby'.

Bagaimanapun, pada Jun tahun lalu, Bieber mendedahkan dia didiagnosis dengan Sindrom Ramsay Hunt yang menyebabkan separuh mukanya lumpuh.Keadaann itu memaksanya membatalkan konsert dan persembahannya.-REUTERS


2 terkorban pesawat Filipina terhempas, 6 orang masih hilang dalam penerbangan berasingan

MANILA, 25 Januari- Dua juruterbang tentera udara Filipina terbunuh dalam nahas di kawasan ladang di barat laut Manila hari ini, sementara misi pencarian diteruskan bagi pesawat persendirian yang membawa enam lagi mangsa yang hilang di utara pergunungan daerah berkenaan, semalam.Ketua Polis wilayah Bataan Kolonel Romell Velasco bercakap kepada AFP, penerbangan itu berlepas dari lapangan terbang Sangley di wilayah Cavite di Selatan Manila sebelum terhempas ke dalam sawah di wilayah Bataan."Pesawat itu benar-benar terbelah, di mana sayap juga terpisah dari badan pesawat," kata Velasco selepas melawat lokasi nahas."Mustahil untuk sesiapa pun bertahan dan terselamat dalam keadaan sebegini," katanya sambil menambah mayat telah ditemui.Sementara itu, Jurucakap Tentera Udara Kolonel Maria Consuelo Castillo, berkata siasatan bagi menentukan punca nahas sedang dijalankan.Pada Jun 2021, tentera menghentikan sementara keseluruhan armada Black Hawk selepas sebuah helikopter S-70i terhempas semasa latihan pada waktu malam, membunuh kesemua enam orang di dalamnya.

(Gambar edaran Biro Perlindungan Bomba Wilayah II yang diambil dan dikeluarkan pada 25 Januari menunjukkan penyelamat mengambil mayat dari pesawat yang terhempas di Pilar, Bataan, di mana dua juruterbang tentera udara Filipina terbunuh/AFP)

Dalam kejadian berasingan di utara pergunungan negara itu, sebuah pesawat Cessna yang membawa seorang juruterbang dan lima penumpang gagal tiba di landasan udara terpencil pada hari Selasa, kata pihak berkuasa penerbangan awam Filipina.Pesawat yang hilang itu berlepas dari lapangan terbang Cauayan di laluan yang akan membawanya merentasi banjaran gunung Sierra Madre, kata Eric Apolonio, jurucakap pengawal selia industri.Pengawal trafik udara menjejak komunikasi penerbangan selepas pesawat itu tidak bertindak balas setengah jam selepas ia sepatutnya mendarat, katanya dalam satu kenyataan.Operasi mencari dan menyelamat dihentikan buat sementara waktu berikutan cuaca buruk pada hari Rabu, tambahnya. -AFP


Isu kos sara hidup jadi keutamaan Hipkins

WELLINGTON, 25 Januari- Perdana Menteri New Zealand, Chris Hipkins menyatakan isu kos sara hidup akan menjadi perkara paling utama kerajaan selepas mengadakan mesyuarat kabinet pertamanya.Bagaimanapun, beliau tidak akan mengumumkan dasar baharu serta-merta tetapi ia akan dibuat secepat mungkin."Di New Zealand, belanjawan isi rumah sedang diteliti dan kami perlu melakukan sebanyak mungkin untuk membantu," katanya.

(Chris Hipkins, (kiri) bercakap pada sesi sidang media yang berlangsung di sini / Foto REUTERS)

Hipkins berkata, beliau akan menghormati komitmen yang telah dibuat untuk penggal parlimen semasa.Pemimpin itu terkenal dalam kalangan rakyat New Zealand kerana kecekapannya menangani COVID-19 walaupun beliau mengakui beberapa kesilapan dalam mengendalikan wabak itu. -REUTERS


Timur laut China dilanda cuaca sejuk melampau

CHINA, 25 Januari- Wilayah Heilongjiang di timur laut China dilanda cuaca sejuk melampau.Menurut stesyen penyiar, CCTV, keadaan sejuk bermula pada hujung minggu dengan bandar paling utara negara itu Mohe, mencatatkan suhu -53 darjah Celsius pada Ahad.CCTV pada Rabu menyiarkan rakaman kerja-kerja pembersihan salji di laluan pejalan kaki di Harbin, ibu kota Heilongjiang.

(Pekerja pembersihan membersihkan salji di laluan pejalan kaki / Foto REUTERS)

Sementara di Mohe, pekerja telah mengambil pelan kontingensi untuk mengembangkan kitaran sistem pemanasan pusat bandar.Kawasan sejuk, yang melanda sebahagian besar Asia Utara, telah menyaksikan salji tebal menyelubungi beberapa kawasan di Jepun dan suhu sejuk luar biasa di seluruh rantau itu.-REUTERS


Lebih 200 pelancong China diraikan semasa ketibaan di Filipina

FILIPINA, 25 Januari- Lebih 200 pelancong dari China diraikan sebaik mereka tiba di Lapangan Terbang Manila.Ketibaan pelancong tersebut disambut Setiausaha Pelancongan, Christina Frasco; Duta Besar China ke Filipina dan pegawai kerajaan dengan persembahan muzik dan cenderahati.Rata-rata pelancong berkenaan terkejut dengan sambutan itu dan menzahirkan rasa terima kasih kepada seluruh rakyat Filipina."Saya bercadang untuk pergi ke lokasi terkenal Boracay. Saya tahu bahawa pantai putih di sana, saya pernah ke sana sebelum ini dan saya mahu datang lagi kerana situasi COVID-19 telah reda," kata seorang pelancong China, Shi Huating."Ini adalah kunjungan pertama saya ke Filipina.Saya merasakan keramahan penduduk Filipina sebaik turun dari pesawat," kata seorang lagi pelancong, Wen Peng yang turut membawa anaknya bercuti ke Filipina.

(Pelancong China menerima cenderahati sebaik mereka tiba di Lapangan Terbang Manila / Foto REUTERS)

Sementara itu, Frasco menyifatkan ketibaan pelancong dari China yang menaiki penerbangan komersial ke negara itu sebagai permulaan yang sangat baik sempena Tahun Baharu Cina.Pihaknya menjangkakan lebih ramai ramai pelancong dari negara tembok besar itu untuk memeriahkan sektor pelancongan di Filipina.Sumbangan industri pelancongan kepada Keluaran Dalam Negara Kasar (KDNK) Filipina berjumlah 12.7 peratus pada 2019.Lebih 1.74 juta pelancong China melawat negara Asia Tenggara itu pada 2019, meningkat 38.58 peratus daripada 2018. Menurut data rasmi, pelancong China membelanjakan lebih 2.3 bilion dolar Amerika Syarikat (AS) semasa bercuti di negara itu.Filipina menerima lebih 2.65 juta pelancong asing pada 2022 dan memperoleh pendapatan kira-kira 3.82 bilion dolar AS. Sasaran negara Asia Tenggara itu untuk 2023 adalah untuk menarik kira-kira 4.8 juta pelawat antarabangsa, dengan pasaran pelancong China kekal dalam senarai keutamaannya.Awal bulan lalu, perjanjian untuk mempromosikan kerjasama pelancongan antara China dan Filipina telah ditandatangani semasa lawatan ke China oleh Presiden Filipina, Ferdinand Romualdez Marcos.-REUTERS


Zelensky bantah atlet Rusia bertanding pada Olimpik Paris 2024

KIEV, 25 Januari- Atlet Rusia sepatutnya tiada tempat di Sukan Olimpik Paris 2024.Presiden Ukraine Volodymyr Zelensky memberitahu rakan sejawatannya dari Perancis, Emmanuel Macron pada Selasa bahawa beliau membantah penyertaan atlet Rusia pada temasya itu di Paris."Saya secara khusus menekankan bahawa atlet dari Rusia sepatutnya tidak mempunyai tempat di Sukan Olimpik di Paris," tulis Zelensky di Telegram selepas panggilan telefon dengan Macron.Rusia melancarkan pencerobohannya pada 24 Februari tahun lalu, hanya beberapa hari selepas upacara penutupan Sukan Olimpik Musim Sejuk Beijing.Pada Disember, Zelensky meminta presiden Jawatankuasa Olimpik Antarabangsa (IOC), Thomas Bach supaya mengenakan larangan kekal terhadap atlet Rusia daripada pertandingan antarabangsa.Namun, Sidang kemuncak Olimpik pada 9 Disember membuka pintu untuk atlet Rusia dan Belarus kembali bertanding di peringkat antarabangsa walaupun Rusia menceroboh Ukraine.Para peserta mengundi sebulat suara untuk mempertimbang permintaan badan induk Asia OCA bagi membenarkan atlet dari kedua-dua negara itu menyertai pertandingan anjurannya bawah bendera neutral dan tanpa memainkan lagu kebangsaan.

(Temasya Olimpik 2024 akan berlansung di Paris/AFP)

Kenyataan itu menyebut syarat untuk penyertaan Rusia dan Belarusia termasuk menghormati Piagam Olimpik dan sekatan yang meliputi larangan menggunakan bendera, lagu, warna atau sebarang pengenalan lain Rusia dan Belarus pada acara sukan.Zelensky bertegas bahawa Ukraine tetap menentang keras pandangan Jawatankuasa Olimpik dan Paralimpik AS bahawa atlet Rusia dan Belarus boleh bertanding di temasya Paris selagi mereka tidak membawa bendera negara mereka.-AFP


Lebih 5 bilion penduduk dunia terdedah kepada bahaya lemak trans -WHO

GENEVA, 25 Januari- Lima bilion orang terdedah kepada risiko tinggi penyakit jantung disebabkan pengambilan lemak trans.Kebimbangan dan amaran itu dikeluarkan Pertubuhan Kesihatan Sedunia (WHO) menyelar dan meminta negara-negara yang tidak mengambil tindakan sewajarnya bagi menangani isu tersebut supaya bertindak membendung lemak toksik itu.Pada 2018, WHO telah mengeluarkan saranan agar asid lemak yang dihasilkan dalam industri pembuatan makanan dihapuskan di seluruh dunia menjelang 2023 berdasarkan kajian menunjukkan ia menyebabkan 500,000 kematian pramatang setiap tahun.Menurut agensi kesihatan PBB, walaupun 43 negara dengan gabungan populasi 2.8 bilion orang kini telah melaksanakan dasar amalan terbaik, lima bilion lagi penduduk dunia kekal tidak dilindungi, Menurut Ketua Pengarah WHO, Tedros Adhanom Ghebreyesus, Mesir, Australia dan Korea Selatan adalah antara negara yang tidak menggubal dasar sedemikian dan mempunyai kadar penyakit jantung yang sangat tinggi daripada lemak trans."Minyak pejal yang menyumbat arteri di sekeliling jantung sering digunakan dalam makanan berbungkus, makanan bakar, minyak masak dan sapuan seperti marjerin."Lemak trans ialah bahan kimia toksik yang membunuh, dan tidak sepatutnya mempunyai tempat dalam makanan. "Sudah tiba masanya untuk menyingkirkannya sama sekali untuk semua," katanya.Beliau menambah bahan itu membawa risiko penyakit yang bakal membabitkan kos tinggi untuk sistem kesihatan

(Lemak trans biasanya terdapat dalam makanan berbungkus, dibakar, minyak masak dan sapuan seperti marjerin/AFP)

“Secara ringkasnya, lemak trans ialah bahan kimia toksik yang membunuh dan tidak sepatutnya mempunyai tempat dalam makanan manusia. Sudah tiba masanya untuk menyingkirkannya sama sekali dan untuk semua,” jelas Tedros.Berdasarkan data WHO, sembilan daripada 16 negara pada masa ini dengan anggaran kadar tertinggi kematian penyakit jantung koronari yang disebabkan oleh pengambilan lemak trans, didapati tidak mempunyai dasar amalan terbaik.Negara-negara tersebut ialah Australia, Azerbaijan, Bhutan, Ecuador, Mesir, Iran, Nepal, Pakistan dan Korea Selatan.Sementara itu, Pengarah Pemakanan Keselamatan Makanan WHO, Francesco Branca, turut menyeru negara-negara tersebut untuk mengambil tindakan segera.Enam puluh negara kini mempunyai dasar penghapusan lemak trans, meliputi 3.4 bilion orang atau 43 peratus daripada populasi dunia.Daripada negara tersebut, 43 sedang melaksanakan piawaian amalan terbaik, sebahagian besarnya di Eropah dan Amerika. Walau bagaimanapun, piawaian tersebut masih belum diterima pakai oleh mana-mana negara berpendapatan rendah."Terdapat beberapa wilayah di dunia yang tidak percaya masalah itu ada," kata Branca-AFP


4 kru ditemukan, 18 dikhuatiri lemas kapal kargo karam di Jepun

TOKYO, 25 Januari- Pengawal Pantai Jepun mengesahkan empat anak kapal diselamatkan, namun 18 orang yang lain dilaporkan masih hilang susulan kejadian kapal kargo yang membawa balak karam di perairan antara Korea Selatan dan Jepun."Sebuah pesawat sudah berada di tempat kejadian dan dua kapal sedang dalam perjalanan," tambah pegawai itu, yang enggan namanya disiarkan.Kapal itu membuat panggilan kecemasan sekitar 11.15 malam waktu tempatan pada hari Selasa, kata pengawal pantai.Lokasinya, kira-kira 110 kilometer (65 batu) di barat pulau Danjo yang terpencil dan tidak berpenghuni di barat daya Jepun; menyukarkan pasukan penyelamat untuk sampai ke kawasan tersebut.Kemalangan itu berlaku ketika cuaca sejuk melanda sebahagian besar Jepun, dengan salji lebat turun di beberapa pulau berhampiran mencecah tiga darjah celcius.

(Pengawal Pantai melakukan operasi mencari dan menyelamat kru kapal kargo di perairan antara Korea dan Jepun/REUTERS)

Pengawal pantai mengenal pasti kapal itu sebagai kapal kargo seberat 6,651 tan bernama Jintan dan didaftarkan di Hong Kong.Menurut pengawal pantai, anak kapal termasuk 14 warga China dan lapan orang dari Myanmar,  -AFP


Chris Hipkins angkat sumpah jawatan, sah dilantik PM ke-41 New Zealand

WELLINGTON, 25 Januari- Chris Hipkins secara rasmi dilantik sebagai Perdana Menteri baharu New Zealand menggantikan Jacinda Ardern Hipkins, 44, selesai mengangkat sumpah jawatan di hadapan Gabenor Jeneral Cindy Kiro dalam satu majlis rasmi di sini, kira-kira pukul 11.23 pagi tadi (waktu tempatan).Upacara mengangkat sumpah jawatan itu menysul selepas, Arden,42 menyerahkan warkah peletakan jawartannya kepada Kiro pagi ini.Sementara itu, Timbalan Perdana Menteri pula disandang Carmel Sepuloni yang turut mengangkat sumpah jawatan pada Rabu.Menurut Hipkins, pelantikan berkenaan adalah sesuatu yang istimewa dan merupakan tanggungjawab terbesar dalam hidupnya."Saya bersemangat dan teruja dengan cabaran yang akan datang."dalam ucapan sulungnya sebagai PM..Sementara itu, Ardern berkata minggu lalu dia tidak lagi mempunyai "cukup dalam tangki" selepas mengemudi negara melalui bencana alam, serangan pengganas yang paling teruk dan pandemik Covid-19.Beliau membuat penampilan terakhirnya sebagai Perdana Menteri pada Rabu, berjalan keluar dari bangunan parlimen Beehive dengan ratusan penonton bertepuk tangan secara spontan.Putera William adalah antara orang pertama yang mengucapkan tahniah kepada Ardern, yang menjadi tokoh global politik progresif selama lima tahun.“Terima kasih Jacinda Ardern atas persahabatan, kepimpinan dan sokongan anda selama ini, tidak terkecuali pada masa kematian nenek saya,” tulisnya di akaun Twitter rasminya.Ardern pertama kali dipilih sebagai perdana menteri pada 2017, sebelum menunggang gelombang "Jacindamania" untuk memastikan penggal kedua dengan kemenangan besar pada 2020.Hipkins, kini ditugaskan untuk memulihkan populariti kerajaan yang semakin merosot menjelang pilihan raya umum pada Oktober.

(Hipkins, 44, selesai mengangkat sumpah jawatan di hadapan Gabenor Jeneral Cindy Kiro dalam satu majlis rasmi di sini, kira-kira pukul 11.23 pagi tadi (waktu tempatan)/AFP)

Bapa kepada dua anak itu digelar "Chippy"."COVID-19 dan pandemik global mencipta krisis kesihatan. Kini ia mewujudkan krisis ekonomi dan di situlah tumpuan kerajaan saya," kata Hipkins.Hipkins juga mengecam penderaan media sosial yang "sangat menjijikkan" yang dilemparkan kepada Ardern, yang semakin menjadi-jadi semasa beliau menjadi Perdana Menteri. -AFP

Berita berkaitanChris Hipkins angkat sumpah jawatan PM New zealand esokArdern ucap selamat tinggal, hari terakhir sebagai PM New Zealand


Gagal bentuk kerajaan stabil, Bulgaria adakan pilihan raya awal April ini

SOFIA, 25 Januari-Presiden Bulgaria, Rumen Radev pada Selasa berkata beliau akan menetapkan 2 April sebagai tarikh pilihan raya parlimen kelima negara itu dalam tempoh dua tahun selepas percubaan bagi mengadakan kerajaan yang stabil gagal."Saya akan mengusulkan dekri bagi pembubaran parlimen pada 3 Februari depan dan mengadakan pilihan raya pada 2 April depan", kata Radev kepada wartawan.Pilihan raya terakhir yang diadakan pada Oktober lalu menimbulkan kekecohan dan perpecahan dalam kalangan anggota parlimen.Dua parti terbesar negara termiskin di Kesatuan Eropah itu, GERB dan PP gagal mendapat sokongan majoriti bagi membentuk kerajaan.Radev kemudiannya memujuk Parti Sosialis bagi bersama partinya membentuk kerajaan, namun ia berakhir dengan kegagalan."Situasi politik yang sukar tidak membuahkan penyelesaian. Bulgaria terpaksa berdepan pilihan raya awal", kata Radev.Sejak dua tahun lalu, Bulgaria ditadbir oleh kerajaan sementara lantaran ketidaktentuan politik selepas berakhir Era Komunis pada 1989.Penganalisis politik berkata peluang menubuhkan kerajaan yang stabil menerusi pilihan raya awal yang dijadualkan pada April depan bakal mengugat peluang negara berkenaan bagi menyertai zon Eropah pada 2024-AFP

(Presiden Bulgaria, Rumen Radev bersama Perdana Menteri, Nikolay Denkov/ FOTO REUTERS)


Tiga maut, puluhan lagi dikhuatiri terperangkap dalam runtuhan bangunan di India

LUCKNOW, 25 Januari-Sekurang-kurangnya tiga orang maut manakala puluhan yang lain dikhuatiri terperangkap selepas bangunan empat tingkat runtuh.Timbalan Ketua Menteri Uttar Pradesh, Brajesh Pathak berkata tiga orang maut di dalam runtuhan yang berlaku di utara bandar Lucknow.Sebelum ini, gempa bumi berukuran 5.8 skala richter melanda barat Nepal Selasa lalu, 440 kilometer dari Lucknow.Ketua Polis Uttar Pradesh, Devendra Singh Chauhan memaklumkan runtuhan tersebut disebabkan kesan akibat gempa bumi yang berlaku sehari sebelumnya."30 hingga 35 mangsa dikhuatiri terperangkap dalam runtuhan berkenaan", katanya kepada pemberita."Pasukan polis, dan pasukan bencana India masih lagi meneruskan pencarian mangsa", katanya lagi.Sementara itu, Ketua Menteri, Yogi Adityanath menerusi ciapan di twitter telah mengarahkan semua hospital di Uttar Pradesh berada dalam keadaan siap sedia bagi segala kemungkinan.Sebagai rekod, 1630 orang telah terbunuh akibat runtuhan struktur bangunan sejak 2021.Insiden tersebut hadir seminggu selepas pihak berkuasa di Joshimath, salah sebuah bandar suci menimbulkan kebimbangan penduduk selepas ratusan rumah yang baru dibina mengalami keretakan struktur-AFP


Hampir 400 migran bersesak dalam kapal layar diselamatkan

(Hampir 400 migran termasuk kanak-kanak berjaya diselamatkan daripada nyaris karam di perairan Bahamaspada 21 Januari 2023/REUTERS)

BAHAMAS, 25 Januari- Hampir 400 migran yang bersesak-sesak dalam sebuah kapal layar di perairan Bahamas diselamatkan pihak berkuasa Amerika Syarikat (AS), U.S. Coast Guard pada Sabtu.Menurut U.S. Coast Guard, usaha menghentikan kapal yang tidak selamat dan penuh muatan itu dijalankan bersama Pasukan Pertahanan Diraja Bahamas.Jelas pihak berkenaan, kapal itu memuatkan 375 warga Haita dan dua warga Cuba. Kesemua mereka diserahkan kepada pihak berkuasa Bahamas untuk tindakan lanjut."Kanak-kanak turut ada dalam kapal itu," menurut satu kenyataan yang dikeluarkan pada Selasa.U.S. Coast Guard turut memberitahu, seorang lelaki nyaris maut selepas terjatuh ke dalam laut, namun mangsa berjaya ditemukan kira-kira 60 batu ke selatan Bahamas. -Reuters

(Operasi menyelamatkan ratusan migran dalam sebuah kapal layar pada 21 Januari 2023melibatkan U.S. Coast Guard dan Pasukan Pertahanan Diraja Bahamas/REUTERS)


Seorang maut, dua orang cedera akibat gempa bumi di Nepal

KATHMANDU, 24 Januari- Seorang terbunuh dan dua orang cedera dalam kejadian gempa bumi yang melanda barat Nepal.Menurut Kajian Geologi Amerika Syarikat, gempa bumi berukuran 5.6 pada skala Richter itu berlaku di daerah Bajura, 400 kilometer (250 batu) barat Kathmandu pada 2.43 petang (0858 GMT). Gegaran turut dirasai sehingga ibu negara India, New Delhi.Sementara itu, pihak berkuasa tempatan masih mengenal pasti kerosakan yang terlibat."Seorang wanita dilaporkan maut, dua orang cedera dan 40 buah rumah rosak, kata Pegawai Daerah Pushkar, Khadka kepada AFP."Kawasan kami yang jauh terpencil menyukarkan untuk mendapatkan maklumat lengkap. Kami berharap untuk menilai semua kerosakan dan kemalangan jiwa menjelang esok," katanya.Pusat Pemantauan dan Penyelidikan Gempa Kebangsaan Nepal melaporkan magnitud gempa itu sehingga 5.9.Pada November lalu, enam orang maut selepas gempa bumi berukuran 5.6 magnitud melanda daerah Doti di barat Nepal.Pada April 2015, hampir 9,000 orang maut apabila gempa bumi berukuran 7.8 magnitud melanda negara itu, memusnahkan lebih setengah juta rumah.-AFP


Chris Hipkins angkat sumpah jawatan PM New zealand esok

(Perdana Menteri New Zealand Jacinda Ardern (kiri) dan Chris Hipkins tiba di Parlimen di Wellington pada 22 Januari 2023/AFP)

WELLINGTON, 24 Januari- Menteri Pendidikan New Zealand, Chris Hipkins dijangka mengangkat sumpah jawatan sebagai Perdana Menteri esok.Ia bagi menggantikan Jacinca Ardern yang berundur secara mengejut daripada jawatan itu serta Ketua Parti Buruh.Hipkins, 44 tahun berkata beliau sangat berbesar hati untuk memegang tampuk pemerintahan negara, sambil menyifatkan Ardern sebagai rakan baik beliau.Sementara itu, Ardern berterima kasih kepada seluruh rakyat atas peluang yang diberikan sebagai Perdana Menteri.Dalam tempoh tahun mengemudi New Zealand, pemimpin berusia 42 tahun itu diuji pelbagai cabaran, antaranya bencana alam, serangan pengganas terburuk serta pandemik COVID-19.-AFP

(Chris Hipkins bercakap pada sidang akhbar di Parlimen di Wellington/AFP)


Ardern ucap selamat tinggal, hari terakhir sebagai PM New Zealand

WELLINGTON, 24 Januari- Perdana Menteri New Zealand, Jacinda Ardern mengucapkan selamat tinggal dengan penuh emosi pada hari terakhirnya memegang jawatan tu.

Beliau berkata tentang kebaikan dan empati yang ditunjukkan rakyat New Zealand kepadanya. Katanya, dia bersedia untuk menjadi seorang kakak dan ibu.“Terima kasih dari lubuk hati saya atas keistimewaan terbesar dalam hidup saya", kata Ardern ketika memberi ucapan di sebuah perhimpunan.Beliau akan meletakkan jawatan sebagai Perdana Menteri New Zealand pada hari Rabu dan digantikan oleh ketua parti Buruh yang baharu, Chris Hipkins.

(Jacinda Ardern (kiri) dan  Chris Hipkins /AFP)

"Pengalaman keseluruhan saya dalam pekerjaan New Zealand dan New Zealand dalam pekerjaan ini adalah cinta, empati dan kebaikan," katanya.Ikon global berhaluan kiri itu mencuri perhatian kerana membawa bayinya ke mesyuarat Pertubuhan Bangsa Bersatu (PBB) dan memakai selendang selepas pembunuhan beramai-ramai yang menyasarkan umat Islam. Walaupun dia menjadi sasaran kebencian dan penderaan secara dalam talian oleh pelampau sayap kanan di media sosial, dia berkata dia meninggalkan pekerjaan itu dengan cinta di dalam hatinya."Saya mahu anda tahu saya pergi dengan cinta dan kasih sayang yang lebih besar untuk Aotearoa New Zealand dan rakyatnya berbanding ketika saya bermula", katanya.Sebelum menuju ke perkarangan, Ardern berdepan dengan media mungkin untuk kali terakhir sebagai perdana menteri, tersenyum lebar dan enggan menjawab soalan politik, berkata mereka kini menjadi tanggungjawab penggantinya."Saya bersedia untuk menjadi banyak perkara. Saya bersedia untuk menjadi ahli parlimen, saya bersedia untuk menjadi seorang kakak dan ibu," katanya.-REUTERS